
 讗砖专 讬爪专 讗转 讛讗讚诐 讘讞讻诪讛. 讘转谞讞讜诪讗 讜讬讘专讗 讗诇讛讬诐 讗转 讛讗讚诐 讗''专 讘讜谉 讘讞讻诪讛 砖讛转拽讬谉 诪讝讜谞讜转讬讜 讜讗讞''讻 讘专讗讜 讛讬讬谞讜 讚讗诪专 讘住谞讛讚专讬谉 讘住''驻 讗讞讚 讚讬谞讬 诪诪讜谞讜转 (讚祝 诇讞.) 诇讻讱 谞讘专讗 讘注专讘 砖讘转 讻讚讬 砖讬讻谞住 诇住注讜讚讛 诪讬讚 讜注''讻 讬住讚讜 讗砖专 讬爪专 讗转 讛讗讚诐 讘讞讻诪讛: 诪驻诇讬讗 诇注砖讜转. 诪砖讜诐 讚讗诪专讬谞谉 讘讘''专 讻讬 讙讚讜诇 讗转讛 讜注讜砖讛 谞驻诇讗讜转 讗转讛 讗诇讛讬诐 诇讘讚讱 讗讚诐 注讜砖讛 谞讗讚 讗驻讬诇讜 讬砖 讘讜 谞拽讘 讗讞讚 诪诇讗 诪讞讟 住讚拽讬转 讛专讜讞 讬讜爪讗 讜讗讬谞讜 讬讻讜诇 诇砖诪讜专 讘讜 讬讬谉 讜讛拽讘''讛 讘专讗 谞拽讘讬诐 谞拽讘讬诐 讘讗讚诐 讜砖讜诪专 讛专讜讞 砖讗讬谞讜 讬讜爪讗 诪诪谞讜: 讻讬 砖诪注 拽讜诇 转专谞讙讜诇讗 讗讜诪专 讘专讜讱 砖谞转谉 诇砖讻讜讬 讘讬谞讛 诇讛讘讞讬谉. 讜讛讜讗 讛讚讬谉 讗驻讬诇讜 讻讬 诇讗 砖诪注 讚讗讬谉 讘专讻讛 讝讜 讗诇讗 诇讛讘讞谞讛 注诇 讛谞讗转 讛讗讜专讛 砖转专谞讙讜诇 诪讘讞讬谉 讜讛讜讗 谞讛谞讛 诪谉 讛讗讜专: 讻讬 驻专讬住 住讜讚专讗 注诇 专讬砖讬讛. 讜讛''讛 诇讻诇 讻讜讘注 讜诇讻诇 讻住讜讬 讜讚讜拽讗 讻砖谞讛谞讛 讗讘诇 讗诐 讗讬谞讜 谞讛谞讛 讻讙讜谉 砖讛讜讗 砖讜讻讘 注诇 诪讟转讜 诇讗 讬讘专讱 诇讗 讝讜 讜诇讗 诪诇讘讬砖 注专讜诪讬诐 讜诇讗 讘专讻讜转 讻讬讜爪讗 讘讛谉 讻讬讜谉 砖诇讗 谞讛谞讛 讻讚诪砖诪注 讘驻专拽 砖诇讬砖讬 讚诪讙讬诇讛 (讚祝 讻讚:) 讙讘讬 诪讬 砖诇讗 专讗讛 诪讗讜专讜转 诪讬诪讬讜 讚讻讜诇讬 注诇诪讗 讘注讬 砖讬讛谞讛 诪谉 讛讗讜专讛: 讗砖专 拽讚砖谞讜 讘诪爪讜转讬讜 讜爪讜谞讜 诇讛谞讬讞 转驻讬诇讬谉. 讻讬讜谉 讚转讞诇转 讛谞讞转讜 讘讝专讜注讜 讬砖 诇讘专讱 诇讛谞讬讞 讗讘诇 讘砖诇 专讗砖 诪讘专讱 注诇 诪爪讜转 讜诇讗 诇讛谞讬讞 砖讻讘专 讛转讞讬诇 讜讛谞讬讞 讗讞讚 诪讛诐 讜讘驻' 讛拽讜诪抓 (诪谞讞讜转 诇讜. 讜砖诐) 讗诪专 诇讗 住讞 诪讘专讱 讗讞转 住讞 诪讘专讱 砖转讬诐 驻''讛 讚注诇 砖转讬 讛转驻讬诇讬谉 拽讗诪专 讚诪讘专讱 讘专讻讛 讗讞转 注诇 砖转讬讛谉 讘诇讗 住讞 讘讬谞转讬诐 讜讚讜讞拽 诇讜诪专 讚诇讗 讛讜爪专讻讜 砖转讬 讘专讻讜转 讚诇讛谞讬讞 讜注诇 诪爪讜转 讗诇讗 讻砖住讞 讜注讘专 注讘讬专讛. 诇讻谉 驻专''转 讚注诇 砖诇 专讗砖 砖讛讬讗 讙诪专 诪爪讜讛 讜注讬拽专 讚讬砖 讘讛 讚' 讘转讬诐 讜砖讬''谉 诪讘专讱 注诇 诪爪讜转 讗讘诇 住讞 讞讜讝专 讜诪讘专讱 砖转讬诐 注诇 砖诇 专讗砖 讜讻谉 讘砖讬诪讜砖讗 专讘讗 讚讙讗讜谞讬诐 讜诇驻专''转 讙讘讬 住讞 诪讘专讱 砖转讬诐 讗诐 讬谞讬讞 砖诇 专讗砖 诇讘讚 讚讗讬谉 诪注讻讘讬谉 讝讛 讗转 讝讛 诪讘专讱 砖转讬诐 注诇 砖诇 专讗砖 讘诇讘讚 讜诪讛 砖诇讗 讛讝讻讬专 讛讙诪' 注诇 砖诇 专讗砖 讘诇讘讚 诪讘专讱 砖转讬诐 诇驻讬 砖讗讬谉 专讙讬诇讜转 讻诇诇 诇讛谞讬讞 讝讛 讘诇讗 讝讛 讚转驻讬诇讬谉 讘讬 讘专 讞讘讜 砖讻讬讞讬 (讘''诪 讚' 讻讟:) 讜讻谉 驻讬' 专讘讬谞讜 转诐 讘转砖讜讘讜转讬讜 讜讻谉 专讘讬谞讜 讗诇讞谞谉 讘住讚专 转拽讜谉 转驻诇讛 砖诇讜 讻转讘 讻谉: 

转讜住' 专讘讬谞讜 讬讛讜讚讛 讛讞住讬讚

砖讜讬谞讛讜 讗讘讗 诇讻讜诇讬 注诇诪讗 拽爪讬专讬. 驻讬专砖"讬 砖砖诪讜讗诇 讛讬讛 拽讜专讗 诇专讘 讗讘讗 讘诇砖讜谉 讻讘讜讚, 讜讘注专讜讱 驻讬专砖 讻讬 讗讘讗 讛讬讛 砖诪讜 讜讘谞讬 讘讘诇 讛讬讜 拽讜专讬谉 讗讜转讜 专讘 诇讻讘讜讚 讻诪讜 砖讘谞讬 讗专抓 讬砖专讗诇 讛讬讜 拽讜专讬谉 诇专讘讬谞讜 讛拽讚讜砖 专讘讬 讜讛讬讬谞讜 谞诪讬 讚讗诪专讬谞谉 讘讻转讜讘讜转 讘驻' 讛讗砖讛 砖谞驻诇讜 转谞讬讗 讗诪专 专' 讗讘讗 砖讗诇转讬 讗转 住讜诪讻讜住 讜讻讜', 讜讙诐 专讗讬转讬 讘诪讚专砖 讜讬讻诇讜 讗诪专 专讘 讬讛讜讚讛 讗诪专 专' 讗讘讗 诪砖诪注 讛讬讬谞讜 专讘 讜讻讱 讛讬讛 砖诪讜, 讜注诇 驻讬专砖"讬 拽砖讛 诇专讘讬谞讜 砖诪讜讗诇 讜专讘讬谞讜 讬注拽讘 诪讚讗诪专 讘专讬砖 驻' 专讗砖讬转 讛讙讝 讚讗讬住讬 讘谉 讛讬谞讬 讻讬 住诇讬拽 诇讛转诐 讗砖讻讞讬讛 诇专' 讬讜讞谞谉 讜讻讜' 讗"诇 诪讗谉 专讬砖 住讚专讗 讘讘讘诇 讗"诇 讗讘讗 讗专讬讻讗 讗"诇 讜讗转 讗讘讗 讗专讬讻讗 拽专讬转 诇讬讛 讻讜' 诪砖诪注 砖讛讬讛 诪拽驻讬讚 注诇 砖拽讜专讗讜 讘砖诪讜, 讚讗讬 诪砖讜诐 讗专讬讻讗 诇讗 讛讬讛 诪拽驻讬讚 讚讗讬谉 讝讛 讙谞讗讬 讻讚讗诪专讬谞谉 驻' 讛诪驻诇转, 讗讘讗 砖讗讜诇 讗专讜讱 讘讚讜专讜 讛讬讛 讻讜' 讗诇讗 讜讚讗讬 砖诪讜 讛讬讛 讗讘讗. 讜讗"转 讗诐 讻谉 专讘 讻讛谞讗 砖讛讬讛 转诇诪讬讚讜 讛讬讗讱 拽讜专讗讜 诇驻谞讬讜 讘砖诪讜. 讚讗注"讙 讚诇讗 讛讜讛 爪专讬讱 诇住讘专讬讛, 诇讙诪专讬讛 讛讬讛 爪专讬讱 讻讚讗诪专 讘住谞讛讚专讬谉 讜讗讬讛讜 拽讗诪专 诇拽诪谉 讘驻专拽讬谉 讚诪讬 驻讜诪讬讛 讚讗讘讗 讻讚诇讗 讟注讬诐 转讘砖讬诇讗 讜讙诐 专讘 讛讜谞讗 讚讛讜讛 爪专讬讱 诇讙诪专讬讛 讜诇住讘专讬讛 拽讗诪专 讘砖诇讛讬 讬讜诪讗 拽讗 讗讝讬诇 讗讘讗 诇诪讬拽讟诇 谞驻砖讗, 讜砖诪讗 讻讬讜谉 砖讛讬讛 砖诪讜 讻谉 拽讜专讬谉 讗讜转讜 讗讘讗 讘诇砖讜谉 讞砖讬讘讜转, 讗讘诇 讘砖诪讜 讛讬讛 讗住讜专 讻讚讗诪专讬' 诪驻谞讬 诪讛 谞注谞砖 讙讬讞讝讬 诪驻谞讬 砖拽专讗讜 诇专讘讜 讘砖诪讜. 诪"专:


讜诪驻诇讬讗 诇注砖讜转. 讗诪专讬谞谉 讘讘专讗砖讬转 专讘讛, 讻讬 讙讚讜诇 讗转讛 讜注讜砖讛 谞驻诇讗讜转 讗转讛 讗诇讛讬诐 诇讘讚讱, 讗讚诐 注讜砖讛 谞讜讚 讗驻讬' 讬砖 讘讜 谞拽讘 讻诪诇讗 (讞讜讟) 谞拽讘 诪讞讟 住讚拽讬转 讛专讜讞 讬讜爪讗 诪诪谞讜 讜讘讗讚诐 讬砖 讻诪讛 谞拽讘讬诐 讜砖讜诪专 讘讜 讛专讜讞 讜讗讬谞讜 讬讜爪讗 诪诪谞讜 讛讜讬 讻讬 讙讚讜诇 讗转讛 讜注讜砖讛 谞驻诇讗讜转 讜注诇 讝讛 转拽谞讜 讘讘专讻讛 讝讜 讜诪驻诇讬讗 诇注砖讜转.


讗讜诪专 诪砖诪注 注讚 讜讛讬讛 讗诐 砖诪讜注. 讚讛讬讬谞讜 驻专砖讛 专讗砖讜谞讛, 讜讬砖 讗讜诪专讬诐 讘砖诐 驻专"讞 砖讗讜诪专 讘拽"砖 砖注诇 诪讟转讜 注讚 驻专砖转 爪讬爪讬转 讜讗讬谞讜 讻谉:


讜讗讜诪专 讘专讜讱 讛诪驻讬诇 讞讘诇讬 砖讬谞讛 讜讻讜'. 讬砖 诪谉 讛专讗砖讜谞讬诐 砖讚拽讚拽讜 诇讜诪专 拽"砖 诇讘住讜祝 诪讚讗诪专 讘讬专讜砖诇诪讬 讘驻专拽讗 拽诪讗 专' 砖诪讜讗诇 讘专 谞讞诪谉 讻讚 讛讜讛 谞讞讬转 诇注讬讘讜专讗 讛讜讛 诪转拽讘诇 讙讘讬 专' 讬注拽讘 讙专讜住讗 讜讛讜讛 专' 讝注讬专讗 诪讟诪专 讘讬谞讬 拽讜驻讬 诪砖诪讬注谞讬讛 讛讬讱 讛讜讛 拽专讬 拽"砖. 讜讛讜讛 拽专讬 讜讞讝专 讜拽专讬 注讚 讚讛讜讛 砖拽注 讙讜 砖谞转讬讛, 诪讬诇转讗 讚专' 讬讛讜砖注 讘谉 诇讜讬 驻诇讬讙讗. 讚专讬讘"诇 讛讜讛 拽专讬 诪讝诪讜专讬谉 讘转专讛, 诪讬讛讜 讙诐 讛讜讗 讬讻讜诇 诇住讘讜专 砖讛讘专讻讛 拽讜讚诪转 诇砖诪注 讻讬 讟讜讘 诇讛住诪讬讱 驻住讜拽讬诐 诇砖讬谞讛. 讗讱 讛转诇诪讜讚 砖诇谞讜 讗讬谞讜 诪讚拽讚拽 讘讻讱:


讻讬 诪转注专 讗诪专 讗诇讛讬 谞砖诪讛 讜讻讜'. 讜讗注驻"讬 砖讛讬讗 讗专讜讻讛 讗讬谞讜 驻讜转讞 讘讛 讘讘专讜讱 砖讛讬讗 砖讘讞 讜讛讜讚讗讛 讘注诇诪讗 讻讚驻专讬砖谞讗 讘驻"讙 砖讗讻诇讜:


讻讬 砖诪注 拽诇 转专谞讙讜诇讗 讜讻讜'. 讜讗驻讬' 诇讗 砖诪注 谞诪讬 诪讘专讱 讘专讻讛 讝讜, 砖讗讬谉 讛讘专讻讛 讗诇讗 注诇 讛谞讗转 讛讗讜专讛 砖讛转专谞讙讜诇 诪讘讞讬谉, 讜讛讜讗 谞讛谞讛 诪谉 讛讗讜专讛:


讻讬 驻专讬住 住讜讚专讗 注诇 专讬砖讬讛 讜讻讜'. 讜讛"讛 诇讻诇 讻讜讘注 砖诪谞讬讞 注诇 专讗砖讜 讗讜 诪讻住讛 专讗砖讜 讘讟诇讬转讜, 讗讘诇 讗诐 讗讬谉 谞讛谞讛 讻讙讜谉 砖砖讜讻讘 注诇 诪讟转讜 讗讬谞讜 诪讘专讱 诪诇讘讬砖 注专讜诪讬诐 讜讻讬讜爪讗 讘讛谉 砖诇讗 谞讛谞讛 讻讚诪砖诪注 讘驻"讙 讚诪讙讬诇讛 讙讘讬 诪讬 砖诇讗 专讗讛 诪讗讜专讜转 诪讬诪讬讜 讚诇讻"注 讘注讬 讛转诐 砖讬讛谞讛 诪谉 讛讗讜专讛:


讗拽讘"讜 诇讛谞讬讞 转驻诇讬谉. 讻讬讜谉 砖转讞诇转 讛谞讞转讜 讛讜讗 讘讝专讜注 讬砖 诇讜 诇讘专讱 诇讛谞讬讞 转驻诇讬谉, 讗讘诇 讘砖诇 专讗砖 诪讘专讱 注诇 诪爪讜转 转驻诇讬谉 讜诇讗 诇讛谞讬讞 砖讻讘专 讛转讞讬诇 讘诪爪讜讛 讜讛谞讬讞 讗讞讚 诪讛谉. 诪讻讗谉 拽砖讛 诇驻讬专砖"讬 砖驻讬专砖 讘诪谞讞讜转 驻' 讛拽讜诪抓 专讘讛 讙讘讬 转驻诇讬谉 诇讗 住讞 诪讘专讱 讗讞转 住讞 诪讘专讱 砖转讬诐. 讜驻讬专砖"讬 砖讗诐 诇讗 住讞 讘讬谉 转驻诇讬谉 砖诇 讬讚 诇转驻诇讬谉 砖诇 专讗砖 诪讘专讱 讗讞转 诇讛谞讬讞 转驻诇讬谉 注诇 砖谞讬讛诐 讜讗诐 住讞 讜讛驻住讬拽 讘讬谉 转驻诇讛 诇转驻诇讛 诪讘专讱 砖转讬诐, 讜讛砖转讗 转讬诪讗 砖诇讗 讛讝讻讬专 讛转诇诪讜讚 讗诇讜 砖转讬 讘专讻讜转 讗诇讗 讛讬讻讗 砖住讞 讘讬谉 转驻诇讛 砖诇 专讗砖 诇转驻诇讛 砖诇 讬讚 讜注讘专 注讘讬专讛, 注诇 讻谉 谞专讗讛 驻讬专讜砖 专"转 砖驻讬专砖 诇讗 住讞 讘讬谉 转驻诇讛 砖诇 讬讚 诇转驻诇讛 砖诇 专讗砖, 讻砖诪谞讬讞 砖诇 专讗砖 讗讬谞讜 诪讘专讱 注诇讬讛谉 讻讬 讗诐 注诇 诪爪讜转 转驻诇讬谉 诇驻讬 砖转驻诇讬谉 砖诇 专讗砖 讛讜讗 讙诪专 讛诪爪讜讛 讜讬砖 讘讛谉 讚' 讘转讬诐, 讜讗诪专 诪专 讜专讗讜 讻诇 注诪讬 讛讗专抓 讻讬 砖诐 讛' 谞拽专讗 注诇讬讱 讗诇讜 转驻诇讬谉 砖讘专讗砖, 讜讬砖 讘讛谉 砖讬"谉 砖诇 转驻诇讬谉. 讜讘砖讬诪讜砖讗 专讘讗 讚讙讗讜谞讬诐 讻转讜讘 讻驻讬专讜砖 专讘讬谞讜 讬注拽讘:


讛诪注讘讬专 砖讬谞讛 诪注讬谞讬 讜转谞讜诪讛 诪注驻注驻讬 讬讛讬 专爪讜谉 诪诇驻谞讬讱 讛' 讗诇讛讬 讜讗诇讛讬 讗讘讜转讬 讜讻讜' 注讚 讙讜诪诇 讞住讚讬诐 讟讜讘讬诐, 讜讛讬讗 驻讜转讞转 讘讘专讜讱 讜讞讜转诪转 讘讘专讜讱, 讜讗"转 讜讛诇讗 讗讬谉 讘讛 诪注讬谉 驻转讬讞讛 住诪讜讱 诇讞转讬诪讛 讬"诇 讚讬砖 讘讛 谞诪讬 诪注讬谉 驻转讬讞讛 砖讛拽讘"讛 讙讜诪诇 讞住讚讬诐 讟讜讘讬诐 诇讗讚诐 讜诪讞讚砖 讘讜 谞砖诪转讜 讘讻诇 讬讜诐 讜讬讜诐 讜诪讞讝讬专 诇讜 谞砖诪转讜 讻诪"砖 讘诪讚专砖 专讘讛 讗讬讻讛 讗爪诇 讞讚砖讬诐 诇讘拽专讬诐:


讘讗讚讬讘讜转 住驻专讬讬转 讚讬拽讟讛 dicta.org.il | 专讬砖讬讜谉 CC BY-SA 4.0





讛诪讗讬专讬

讛谞讻谞住 诇讘讬转 讛讻住讗 讗讜诪专 讛转讻讘讚讜 诪讻讜讘讚讬诐 拽讚讜砖讬诐 诪砖专转讬 注诇讬讜谉 砖诪专讜谞讬 砖诪专讜谞讬 注讚 砖讗讻谞住 讜讗爪讗 砖讝讛讜 讚专讻谉 砖诇 讘谞讬 讗讚诐, 讜讻砖讬讜爪讗 谞讜讟诇 讗转 讬讚讬讜 讜诪讘专讱 注诇 谞讟讬诇转 讬讚讬诐 讗讜 诪拽谞讞 讘注驻专 讜诪讘专讱 注诇 谞拽讬讜转 讬讚讬诐 讜讗讞专 讻讱 诪讘专讱 讘专讻转 讗砖专 讬爪专 讗转 讛讗讚诐 讜讻讜' 讜讞讜转诐 专讜驻讗 讻诇 讘砖专 讜诪驻诇讬讗 诇注砖讜转, 讜讬砖 讞讜诇拽讬诐 砖诇讗 诇讘专讱 注诇 谞讟讬诇转 讬讚讬诐 讛讜讗讬诇 讜讗讬谉 注诇讬讛诐 诇讻诇讻讜讱:



驻讬专砖讜 讘转诇诪讜讚 讘讘讗 诪爪讬注讗 讜讘诪住讻转 转注谞讬转, 砖讛讛讜诇讱 诇诪讜讚 讗转 讙专谞讜 讗讜诪专 讬讛讬 专爪讜谉 诪诇驻谞讬讱 讛' 讗诇拽讬 砖转砖诇讞 讘专讻讛 讘诪注砖讛 讬讚讬谞讜 讛转讞讬诇 诇诪讜讚 讗转 讙专谞讜 讗讜诪专 讘专讜讱 讗砖专 砖诇讞 讘专讻讛 讘讻专讬 讛讝讛, 诪讚讚 讜讗讞专 讻讱 讘讬专讱 讛专讬 讝讛 转驻诇转 砖讜讗 砖讗讬谉 讛讘专讻讛 诪爪讜讬讛 诇讗 讘讚讘专 讛诪谞讜讬 讜诇讗 讘讚讘专 讛诪讚讜讚 讗诇讗 讘讚讘专 讛住诪讜讬 诪谉 讛注讬谉 砖谞讗' 讬爪讜 讛' 讗转讱 讗转 讛讘专讻讛 讘讗住诪讬讱:



讛谞讻谞住 诇讬砖谉 注诇 诪讟转讜 讗讜诪专 驻专砖讛 专讗砖讜谞讛 砖诇 拽"砖 讜讗讞专 讻讱 诪讘专讱 讘讗"讬 讗诪"讛 讛诪驻讬诇 讞讘诇讬 砖讬谞讛 注诇 讛讗讚诐 讜诪讗讬专 诇讗讬砖讜谉 讘转 注讬谉 讬讛讬 专爪讜谉 诪诇驻谞讬讱 砖转转谉 讞诇拽讬 讘转讜专转讱 讜转专讙讬诇谞讬 诇讚讘专 诪爪讜讛 讜讗诇 转专讙讬诇谞讬 诇讚讘专 注讘讬专讛 讜讬砖诇讜讟 讘讬 讬爪专 讟讜讘 讜讗诇 讬砖诇讜讟 讘讬 讬爪专 讛专注 讜讛砖讻讬讘谞讬 诇砖诇讜诐 讜讛注诪讚讬谞讬 诇砖诇讜诐 诇讞讬讬诐 讟讜讘讬诐 讜讛讗讬专讛 注讬谞讬 讘转讜专转讱 讘讗"讬 讛诪讗讬专 诇注讜诇诐:



讜讻砖诪转注讜专专 诪砖谞转讜 讗讜诪专 讗诇讛讬 谞砖诪讛 砖谞转转 讘讬 讟讛讜专讛 讜讻讜', 讜讗讬谞讜 驻讜转讞 讘讛 讘讘专讜讱 砖住诪讜讻讛 诇讞讘专转讛 讛讬讗 讜讗讬谉 讛砖讬谞讛 砖讘讗诪爪注 拽专讜讬讛 讛驻住拽 讜讞讜转诐 讘讛 讘讗"讬 讛诪讞讝讬专 谞砖诪讜转 诇驻讙专讬诐 诪转讬诐:



讬砖 诪讬 砖讗讜诪专 砖诇讗 谞转拽谞讜 讘专讻讜转 讗诇讜 讗诇讗 驻注诐 讗讞转 讘讬讜诐 讜讛讜讗 讘讝诪谉 砖讻讬讘讛 讜拽讬诪讛 诇专讜讘 讛注讜诇诐 讗讘诇 讗诐 讬砖谉 讘讬讜诐 讗讬谞讜 爪专讬讱 诇讘专讻谉 砖诇讗 注诇 诪注砖讛 砖诇 注爪诪讜 谞转拽谞讜 讗诇讗 注诇 谞讜讛讙 砖讘注讜诇诐 砖讚专讻谉 诇砖讻讘 讘诇讬诇讛 讜诇注诪讜讚 讘讬讜诐, 讜讬砖 讞讜诇拽讬诐 讘讚讘专, 讜讘讘专讻转 谞拽讘讬诐 诪讬讛讗 讻诇 讝诪谉 砖诪爪讟专讱 诇讛 诪讘专讱 诇讛 注诐 谞讟讬诇转 讬讚讬诐 讗讜 注诐 谞拽讬讜转 讬讚讬诐 讗诐 讗讬谉 诇讜 诪讬诐 讜讛转谞拽讛 讘注驻专 讜讻讬讜爪讗 讘讜:



讻砖砖诪注 拽讜诇 转专谞讙讜诇 讗讜诪专 讗砖专 谞转谉 诇砖讻讜讬 讘讬谞讛 讜讻讜', 讻砖驻讜转讞 注讬谞讬讜 讗讜诪专 讘讗"讬 讗诪"讛 驻讜拽讞 注讜专讬诐, 讻砖注讜诪讚 注诇 专讙诇讬讜 讗讜诪专 讘专讜讱 讝讜拽祝 讻驻讜驻讬诐, 讻诇讜讘砖 讘讙讚讬讜 讗讜诪专 诪诇讘讬砖 注专讜诪讬诐, 讻砖讞讜讙专 讗讝讜专讜 讗讜诪专 讘专讜讱 讗讜讝专 讬砖专讗诇 讘讙讘讜专讛, 讜讬砖 诪驻专砖讬诐 讗讜转讛 讘诇讘讬砖转 讛诪讻谞住讬诐 讜讻讚拽讗诪专 讻讚 讗住专 讛诪讬讬谞讬讛, 讻砖诪转注讟祝 讗讜诪专 讗砖专 拽讚砖谞讜 讜讻讜' 诇讛转注讟祝 讘爪讬爪讬转, 讻砖驻讜专住 住讜讚专 注诇 专讗砖讜 讗讜诪专 注讜讟专 讬砖专讗诇 讘转驻讗专讛, 讻砖诪注诪讬讚 专讙诇讬讜 注诇 讛讗专抓 讗讜诪专 专讜拽注 讛讗专抓 注诇 讛诪讬诐, 讻砖诪讛诇讱 讗讜诪专 讛诪讻讬谉 诪爪注讚讬 讙讘专, 讻砖谞讜注诇 诪谞注诇讬讜 讗讜诪专 砖注砖讛 诇讬 讻诇 爪专讻讬, 讻砖谞讜讟诇 讗转 讬讚讬讜 讗讜诪专 注诇 谞讟讬诇转 讬讚讬诐, 讻砖专讜讞抓 驻谞讬讜 讗讜诪专 讛诪注讘讬专 讞讘诇讬 砖讬谞讛 诪注讬谞讬 讜转谞讜诪讛 诪注驻注驻讬 讬讛讬 专爪讜谉 诪诇驻谞讬讱 讛' 讗诇拽讬 砖转转谉 讞诇拽讬 讘转讜专转讱 讜讻讜祝 讗转 讬爪专讬 诇讛砖转注讘讚 诇讱 讜转专讙讬诇谞讬 诇讚讘专 诪爪讜讛 讜讗诇 转专讙讬诇谞讬 诇讚讘专 注讘专讛 讜讗诇 转讘讬讗谞讬 诇讬讚讬 讞讟讗 讜诇讗 诇讬讚讬 谞讬住讬讜谉 讜诇讗 诇讬讚讬 讘讬讝讬讜谉 讜讬砖诇讜讟 讘讬 讬爪专 讟讜讘 讜讗诇 讬砖诇讜讟 讘讬 讬爪专 讛专注 讜转谞谞讬 诇讞谉 讜诇讞住讚 讘注讬谞讬讱 讜讘注讬谞讬 讻诇 专讜讗讬 讜转讙诪诇谞讬 讞住讚讬诐 讟讜讘讬诐 讘讗"讬 讛讙讜诪诇 讞住讚讬诐 讟讜讘讬诐 诇注诪讜 讬砖专讗诇:



讘专讻讜转 讗诇讜 讬砖 诪讬 砖讗讜诪专 砖讗讬谉 讗讚诐 诪讘专讻谉 讗诇讗 讗诐 讘讗 诇讬讚讜 讚讘专 砖注诇讬讜 谞转拽谞讜 讻讙讜谉 讗诐 诇讗 砖诪注 讝讛 拽讜诇 讛转专谞讙讜诇 讗讬谞讜 诪讘专讱 讗砖专 谞转谉 诇砖讻讜讬 讘讬谞讛 讜讻讜' 讜讘讟' 讘讗讘 讜讬讜诐 讛讻驻讜专讬诐 砖讗讬谉 砖诐 诪谞注诇 讗讬谞讜 诪讘专讱 砖注砖讛 诇讬 讻诇 爪专讻讬, 讜讻谉 讗诐 诇谉 讘讻住讜转讜 讗讬谞讜 诪讘专讱 诪诇讘讬砖 注专讜诪讬诐, 讜讗诐 诇讗 谞讻谞住 诇讘讬转 讛讻住讗 讗讬谞讜 诪讘专讱 讗砖专 讬爪专 讜讻谉 讻诇诐, 讜讬砖 诪讬 砖讗讜诪专 砖讘专讻讜转 讗诇讜 注诇 住讚专 诪注砖讛 讘专讗砖讬转 谞转拽谞讜 讜讗注"驻 砖诇讗 讘讗 诇讬讚讜 讚讘专 砖注诇讬讜 谞转拽谞讜 诪讘专讱 注诇 讻诇谉 讜讛讜讗 砖谞讛讙讜 注讻砖讬讜 诇讘专讻谉 注诇 讛住讚专 讘砖讞专讬转 讛谉 砖讘讗 诇讬讚讜 讗讜转讜 讚讘专 砖诪讘专讱 注诇讬讜 讛谉 砖诇讗 讘讗 诇讬讚讬讜, 讜讘转诇诪讜讚 诪谞讞讜转 讛转讘讗专 砖讞讬讬讘 讗讚诐 诇讘专讱 讘讻诇 讬讜诐 讙' 讘专讻讜转 砖诇讗 注砖讗谞讬 注讻讜"诐 砖诇讗 注砖讗谞讬 注讘讚 砖诇讗 注砖讗谞讬 讗砖讛, 讜讛转讘讗专 砖诐 讙"讻 砖讞讬讬讘 讗讚诐 诇讘专讱 拽' 讘专讻讜转 讘讻诇 讬讜诐, 讜讘砖讘转 讜讬讜"讟 砖讗讚诐 诪拽爪专 讘讘专讻讜转 转驻诇讛 爪专讬讱 诇诪诇讗讜转 讞住专讜谞谉 讘驻讬专讜转 讜讚讘专讬诐 砖诪讘专讱 注诇讬讛谉, 讜讘转讜住驻转[讗] 讬爪讗 注讘讚 讜谞讻谞住 讘讜专 讜讛讜讗 砖讗诪专讜 砖诐 砖诇讗 注砖讗谞讬 讙讜讬 砖谞讗' 讻诇 讛讙讜讬诐 讻讗讬谉 谞讙讚讜 砖讗讬谉 讘讜专 讬专讗 讞讟讗 讗砖讛 砖讗讬谉 讗砖讛 讞讬讬讘转 讘讻诇 讛诪爪讜转, 讜诪转讜讱 讻讱 谞讛讙讜 专讘讬诐 讘讗专讘注转谉:



讘专讻讜转 讗诇讜 注诐 砖讗专 讘专讻讜转 讛谞转拽谞讜转 讘驻专拽 讝讛 讻讘专 讘讬讗专谞讜 砖讬砖 诪讬 砖诪爪专讬讱 讘讛谉 讛讝讻专讛 讜诪诇讻讜转 讜讻谉 讗谞讜 谞讜讛讙讬诐 讗诇讗 砖讬砖 讘讚讘专 讞讜诇拽讬诐:



讛诪砖谞讛 讛砖诪讬谞讬转 讞讬讬讘 讗讚诐 诇讘专讱 注诇 讛专注讛 讻砖诐 砖诪讘专讱 注诇 讛讟讜讘讛 讻诇讜诪专 砖诇讗 讬讘注讟 诇诪讛 砖讗讬专注 诇讜 讗讘诇 讬讜讚讛 诇砖诐 讜讬爪讚讬拽 讗转 讚讬谞讜 讜讬讘讟讞 讘砖诐 诇讛住讬专 诪诪谞讜 诪讜拽砖讬 专注转讜 砖谞讗' 讜讗讛讘转 讗转 讛' 讗诇拽讬讱 讘讻诇 诇讘讘讱 讜讻讜' 讜驻讬专讜砖 讗驻讬诇讜 谞讜讟诇 讗转 谞驻砖讱 讜讗驻讬诇讜 谞讜讟诇 讗转 诪诪讜谞讱, 讜讻诇诇 讛讚讘专讬诐 讘讻诇 诪讚讛 砖讛讜讗 诪讜讚讚 诇讱 讛谉 讟讜讘讛 讛谉 专注讛 讛讜讛 诪讜讚讛 诇讜 讜诪砖讘讞 讗讜转讜 讜诪爪讚讬拽 讗转 讚讬谞讜 讜转讛讗 讗讜讛讘讜 讘诪讛 砖讞讘讬讘 诇讱 讗诐 谞驻砖 讗诐 诪诪讜谉 讜讻诪讜 砖讗诪专讜 讗诐 谞讗诪专 讘讻诇 谞驻砖讱 诇诪讛 谞讗诪专 讘讻诇 诪讗讚讱, 讜讗诐 谞讗诪专 讘讻诇 诪讗讚讱 诇诪讛 谞讗诪专 讘讻诇 讘讻诇 谞驻砖讱 专"诇 讬讝讻讜专 诇讜 讛讞讘讬讘 讜讚讬讜, 讗诇讗 讬砖 诇讱 讗讚诐 砖讙讜驻讜 讞讘讬讘 注诇讬讜 诪诪诪讜谞讜 讜讬砖 砖诪诪讜谞讜 讞讘讬讘 注诇讬讜 诪讙讜驻讜 诇讻讱 讛讜讝讻专讜 砖谞讬讛诐 讜讗讞专 砖讘讗 诇讘讬讗专 讝讛 讛注谞讬谉 讘讬讗专 注谞讬谉 讘讻诇 诇讘讘讱, 讜驻讬' 讘讜 讘砖谞讬 讬爪专讬讱 讘讬爪专 讟讜讘 讜讘讬爪专 专注 讻诇讜诪专 砖讗驻讬诇讜 讘砖注讛 砖转转注住拽 讘爪专讻讬 讛注讜诇诐 讜讘注谞讬谞讬诐 讛讙讜驻谞讬讬诐 转讛讗 讻讜谞转讱 诇砖诐 砖诪讬诐 注诇 讚专讱 诪讛 砖讗诪专讜 讜讻诇 诪注砖讬讱 讬讛讬讜 诇砖诐 砖诪讬诐, 讜讻谉 讗诪专讜 讝"诇 诇诪讟讛 讗讬 讝讜 讛讬讗 驻专砖讛 拽讟谞讛 砖讻诇 讙讜驻讬 转讜专讛 转诇讜讬诐 讘讛 讘讻诇 讚专讻讬讱 讚注讛讜 讗驻讬诇讜 诇讚讘专 注讘讬专讛, 讜讝讛讜 讘讬讗讜专 讛诪砖谞讛 讜讘讙诪' 讗诪专讜 讚讘专讬诐 讻讬讜爪讗 讘讗诇讜 讜注谞讬谞诐 砖诇注讜诇诐 讞讬讬讘 讗讚诐 诇讘专讱 讜诇讛讜讚讜转 注诇 讛专注讛 讻注诇 讛讟讜讘讛 砖谞讗' 讘讛' 讗讛诇诇 讚讘专 讘讗诇拽讬诐 讗讛诇诇 讚讘专 诪讚转 专讞诪讬诐 讗讛诇诇 讜讗诐 诪讚转 讛讚讬谉 讗讛诇诇, 讜讻谉 爪讚拽 讜诪砖驻讟 讗砖讬专讛 诇讱 诇讱 讛' 讗讝诪专讛, 讗诐 爪讚拽 讗砖讬专讛 讜讗诐 诪砖驻讟 讗砖讬专讛, 讜讻谉 爪专讛 讜讬讙讜谉 讗诪爪讗 讜讘砖诐 讛' 讗拽专讗 讻讜住 讬砖讜注讜转 讗砖专 讜讘砖诐 讛' 讗拽专讗, 讜诇注讜诇诐 讗诇 讬诪注讟 讘讟讞讜谞讜 诪讘讜专讗讜 讜讬专讙讬诇 注爪诪讜 诇讜诪专 注诇 讻诇 诪讛 砖讗讬专注 诇讜 讻诇 讚注讘讚讬谉 诪谉 砖诪讬讗 诇讟讘:





转讜住驻讜转 专讗"砖

讜诪驻诇讬讗 诇注砖讜转 讗诪专讬' 讘讘"专 讻讬 讙讚讜诇 讗转讛 讜注讜砖讛 谞驻诇讗讜转 讜讻讜'. 讗讚诐 注讜砖讛 谞讜讚 讗驻讬诇讜 注砖讛 讘讜 谞拽讘 拽讟谉 诪砖讛讜 讛专讜讞 讬讜爪讗 讛讬诪谞讜 讜讛拽讘"讛 讘专讗 谞拽讘讬诐 谞拽讘讬诐 讘讗讚诐 讜砖讜诪专 讛专讜讞 砖讗讬谞讜 讬讜爪讗 诪诪谞讜 讛讜讬 讙讚讜诇 讗转讛 讜注讜砖讛 谞驻诇讗讜转 诇讻讱 转拽谞讜 讘讘专讻讛 讝讜 讜诪驻诇讬讗 诇注砖讜转:



讗讜诪专 诪砖诪注 [讬砖专讗诇] 注讚 讜讛讬讛 讗诐 砖诪讜注. 讛讬讬谞讜 驻专砖讛 专讗砖讜谞讛, 讘砖诐 专"讞 讗诪专讜 砖讬砖 诇讜诪专 注讚 驻专砖转 爪讬爪讬转 诇驻讬 砖讬砖 讘驻专砖讛 砖谞讬讛 谞诪讬 讜讘砖讻讘讱 讜讘拽讜诪讱 讜诇讬砖谞讗 讚转诇诪讜讚讗 诇讗 诪砖诪注 讛讻讬:



讜讗讜诪专 讘专讜讱 讛诪驻讬诇 讞讘诇讬 砖讬谞讛. 讬"讗 砖爪专讬讱 诇讜诪专 拽"砖 诇讘住讜祝 住诪讜讱 注诇 诪讟转讜 讜诪讘讬讗讬谉 专讗讬讛 诪讬专讜砖诇诪讬 讚驻专拽讗 拽诪讗 专' 砖诪讜讗诇 讘专 谞讞诪谞讬 讻讚 讛讜讛 谞讞讬转 诇注讬讘讜专讗 讛讜讛 诪转拽讘诇 讙讘讬 [专' 讬注拽讘] 讙专讜住讗 讜讛讜讛 [专讘讬] 讝注讬专讗 诪讟诪专 讘谞讬 拽讬驻讬讗 讗诪专 讗砖诪注讬谞讬讛 讛讬讱 讛讜讛 拽专讬 拽"砖 讜讛讜讛 拽专讬 注讚 讚讛讜讛 砖拽注 讙讜 砖讬谞转讬讛 诪讬诇转讬讛 讚专讬讘"诇 驻诇讬讙讬 讚专讬讘"诇 讛讜讛 拽专讬 诪讝诪讜专讬诐 讘讛讚讛. 讜讗驻砖专 讚讙诐 讛讜讗 住讜讘专 砖讛讘专讻讛 拽讜讚诪转 诇砖诪注 讗诇讗 砖讛讬' 住讜诪讱 驻住讜拽讬诐 诇砖讬谞讛 讗讞专 拽"砖 诪讬讛讜 转诇诪讜讚讗 讚讬讚谉 诇讗 谞拽讟 讛讗讬 住讬讚专讗:



讻讬 诪讬转注专 讗讜诪专 讗诇讛讬 谞砖诪讛. 讗注"驻 砖讛讬讗 讗专讜讻讛 讗讬谞讛 驻讜转讞转 讘讘专讜讱 砖讗讬谞讛 讗诇讗 讛讜讚讗讛 讘注诇诪讗 讻讚驻专砖讬谞谉 诇注讬诇 驻专拽 讙' 砖讗讻诇讜, 讜讛专讗讘"讚 讻' 讚讛讬讗 住诪讜讻讛 诇讘专讻转 讛诪驻讬诇 讞讘诇讬 砖讬谞讛 讚砖讬谞讛 诇讗 讛讜讬 讛驻住拽:



讻讬 砖诪注 拽诇 转专谞讙讜诇讗 诇讬诪讗 讘专讜讱 砖谞转谉 诇砖讻讜讬 讘讬谞讛. 讛诇讘 谞拽专讗 砖讻讜讬 讘诇砖讜谉 讛诪拽专讗 讚讻转讬讘 诪讬 谞转谉 诇砖讻讜讬 讘讬谞讛 讜讛讘讬谞讛 转诇讜讬讛 讘诇讘 讜注"讬 讛讘讬谞讛 讗讚诐 诪讘讞讬谉 讘讬谉 讬讜诐 讜讘讬谉 诇讬诇讛 讜诪驻谞讬 砖讛转专谞讙讜诇 诪讘讬谉 讙"讻 讜讘注专讘讬讗 拽讜专讬谉 诇转专谞讙讜诇 砖讻讜讬 讛转拽讬谞讜 讘专讻讛 讝讜 诇讜诪专 讘砖诪讬注转 拽讜诇 转专谞讙讜诇, 讜谞专讗讛 讚讗驻讬诇讜 诇讗 砖诪注 谞诪讬 拽讜诇 转专谞讙讜诇 砖讛讜讗 诪讘专讱 讘专讻讛 讝讜 砖讗讬谉 讛讘专讻讛 讝讜 讗诇讗 注诇 讛谞讗转 讛讗讜专讛:



讻讬 驻专讬住 住讜讚专讗 讗专讬砖讬讛. 讛"讛 注诇 讻诇 讻讜讘注 砖诪谞讬讞 讘专讗砖讜 讗讜 诪谞讬讞 讟诇讬转讜 讘专讗砖讜. 讜讻诇 讛谞讱 讘专讻讜转 砖讛诐 诇讛谞讗转讜 讻诪讜 诪诇讘讬砖 注专讜诪讬诐 讜注讜讟专 讬砖专讗诇 讜砖注砖讛 诇讬 讻诇 爪专讻讬 讗诐 讗讬谞讜 谞讛谞讛 讻讙讜谉 讗诐 砖讻讘 注诇 诪讟转讜 注专讜诐 讗讬谞讜 诪讘专讱 讗讜转诐. 讜讛讗讬讚谞讗 谞讛讬讙讬 诇讘专讱 讗诇讜 讘专讻讜转 讗讞专 砖谞讟诇 讬讚讬讜 讜讬讚讬讜 谞拽讬讜转 讚讻诇 讝诪谉 砖讗讬谉 讬讚讬讜 谞拽讬讜转 讗讬谞讜 诪讘专讱 讗讜转诐 讜讛讗 讚讗诪专讬谞谉 [驻住讞讬诐 讚祝 讬' 注"讘] 讻诇 讛讘专讻讜转 讻讜诇谉 诪讘专讱 注诇讬讛谉 注讜讘专 诇注砖讬讬转谉 讛讬讬谞讜 讘专讻转 讛诪爪讜转 砖讗讜诪专 讘讛诐 讜爪讜谞讜 爪专讬讱 诇讘专讱 诇讛拽讘"讛 转讛诇讛 砖诇讬诪讛 砖爪讜谞讜 讜拽专讘谞讜 诇注讘讜讚转讜 讗讘诇 讘专讻讜转 砖诇 砖讘讞 讻讙讜谉 讗诇讜 讬讘专讱 讗讞"讻.



讻讬 诪砖讬 讗驻讬讛 诇讬诪讗 讘专讜讱 讛诪注讘讬专 砖讬谞讛 诪注讬谞讬 讜转谞讜诪讛 诪注驻注驻讬 讬讛讬 专爪讜谉 讜讻讜诇讬 注讚 讙讜诪诇 讞住讚讬诐. 讻讜诇讛 讘专讻讛 讗讞转 讛讬讗 讜驻讜转讞转 讘讘专讜讱 讜讞讜转诪转 讘讘专讜讱 讜讬砖 讘讛 诪注讬谉 驻转讬讞讛 住诪讜讱 诇讞转讬诪讛 讻诪讜 砖讗讜诪专 讜转讙诪诇谞讬 讞住讚讬诐 讟讜讘讬诐 讻讚讗讬转讗 讘诪讚专砖 讘讛讗讬 拽专讗 讞讚砖讬诐 诇讘拽专讬诐 专讘讛 讗诪讜谞转讱 砖讛拽讘"讛 讙讜诪诇 讞住讚讬诐 讟讜讘讬诐 诇讗讚诐 诇驻讬 砖讘注专讘 讗讚诐 注讬祝 讜讬讙注 诪诪诇讗讻转 讛讬讜诐 讜讛讜诇讱 诇讬砖谉 讜诪驻拽讬讚 谞砖诪转讜 讘讬讚 讛拽讘"讛 讜讘讘讜拽专 诪注讘讬专 砖讬谞讛 诪注讬谞讬讜 讜诪讞讝讬专 诇讜 谞砖诪转讜 讜诪讞讚砖 讻讞讜 讘讻诇 讘拽专 讜讘拽专 讜诇讻讱 讬"诇 讜讬讛讬 专爪讜谉:





砖讬讟讛 诪拽讜讘爪转

讘讻诇 讛谞讬 讚讗诪专讬谞谉 讻讬 驻专讬住 讻讬 诪谞讞 讻讬 诪住讙讬 讜讻讜' 讻转讘讜 讘转讜住驻讜转 讚讻诇 讛讬讻讗 砖讗讬谞讜 注讜砖讛 讗讜转讜 诪注砖讛 讻讙讜谉 砖讜讻讘 注诇 诪讟转讜 讜讗讬谞讜 拽诐 讗讜 砖讗讬谉 诇讜 住讜讚专 诇驻专讜住 注诇 专讗砖讜 讗讬谞讜 诪讘专讱 讻讬讜谉 砖讗讬谞讜 谞讛谞讛. 讜讻谉 讻转讘 讛专讗讘"讚 讝"诇. 
讗讘诇 注诇 讛砖讻讜讬 讻转讘讜 讘转讜住驻讜转 砖诪讘专讱 讗祝 注诇 驻讬 砖诇讗 砖诪注 砖注诇 砖讛讜讗 诪讘讞讬谉 讘讬谉 讞砖讻讛 诇讗讜专讛 谞转拽谞讛 讜讛讗讚诐 谞讛谞讛 诪谉 讛讗讜专讛. 讜诇讗 谞转拽谞讛 注诇 讛谞讗转 讛砖诪讬注讛 诪驻谞讬 砖讗讚诐 诪讘讞讬谉 讘讜 讛砖注讜转 讚驻注诪讬诐 讗讬谉 讗讚诐 爪专讬讱 诇讗讜转讛 讛谞讗讛 讜讻诇 砖砖诪注 诪讘专讱 讗诇讗 讻讚驻专讬砖谞讗. [讜讻谉] 砖诇讗 注砖谞讬 讙讜讬 讜注讘讚 讜讗砖讛 诇注讜诇诐 诪讘专讱 讗讜转谉. 讗讘诇 讛专讘 专' 讬讛讜讚讛 讛谞砖讬讗 讗诇讘专爪诇讜谞讬 讝"诇 讻转讘 讚诇注讜诇诐 诪讘专讱 讻诇 讗诇讜 讛讘专讻讜转 讚注诇 住讚专 诪注砖讛 讘专讗砖讬转 讜注诇 诪谞讛讙谉 砖诇 讘谞讬 讗讚诐 谞转拽谞讜. 
讜讻转讘 讛专讗讘"讚 讝"诇 讚讗讬谞讜 诪讘专讱 讗诇讜 讛讘专讻讜转 讗诇讗 讘砖讞专讬转 讗讘诇 讬砖谉 讘讬讜诐 讗驻讬诇讜 讛专讘讛 讻注讬谉 讘诇讬诇讛 讗讬谞讜 诪讘专讱 诪讛谉 讻诇讜诐 砖诇讗 谞转拽谞讜 注诇 讛谞讗转 注爪诪讜 讘诇讘讚 讗诇讗 注诇 谞讜讛讙 砖讘注讜诇诐 讙诐 讻谉. 讜讘专讻讜转 讗诇讜 谞讛讙讜 诇讗讜诪专谉 砖诇讗 讻住讚专 砖讛谉 讗诪讜专讜转 讘讙诪专讗 诪驻谞讬 砖讗讬谉 讛讬讚讬诐 谞拽讬讜转 砖讛谉 注住拽谞讬讜转 讻诇 讛诇讬诇讛. 讜讘讙诪专讗 诇讗讜 讘讚讜拽讗 谞拽讟 讛讗讬 住讚专讗 讗诇讗 讻诇讜诪专 注诇 诪注砖讛 驻诇讜谞讬 讗讜诪专 讘专讻讛 驻诇讜谞讬转 讜注诇 诪注砖讛 驻诇讜谞讬 讗讜诪专 讘专讻讛 驻诇讜谞讬转:


讻讬 诪砖讬 讬讚讬讛 讗讜诪专 注诇 谞讟讬诇转 讬讚讬诐 - 谞专讗讛 诪讻讗谉 讚讗驻讬诇讜 注诇 谞讟讬诇转 讬讚讬诐 讚转驻诇讛 诪讘专讱 注诇讬讛谉 讻讱 讜诇讗 注诇 专讞讬爪转 讗祝 注诇 驻讬 砖讗讬谞谉 爪专讬讻讬谉 讻诇讬 讚诇讗 驻诇讜讙 专讘谞谉 讘谞讜住讞讗. 讜讛讻讬 拽讗诪专 讚讻诇 砖注讛 砖讬讜爪讗 诪讘讬转 讛讻住讗 讜讬讚讬讜 注住拽谞讬讜转 爪专讬讱 讘专讻讛 讝讜 诪驻谞讬 砖爪专讬讱 诇讘专讱 讘专讻转 谞拽讘讬诐. 讜讛讬讻讬 砖诪谞拽讛 讬讚讬讜 讘爪专讜专 讗讜诪专 注诇 谞拽讬讜转 讬讚讬诐. 讛专讗讘"讚 讝"诇:





诪讛专砖"讗 - 讞讬讚讜砖讬 讛诇讻讜转

讘讚"讛 讗砖专 拽讚砖谞讜 讻讜' 转驻讬诇讬谉 讘讬 讘专 讞讘讜 砖讻讬讞讬 讻讜' 注讻"诇 讻爪"诇 讜讻讜转讘 转驻讬诇讬谉 讛讬讛 讻讚讗诪专 驻专拽 讛拽讜专讗 讗转 讛诪讙讬诇讛 讜讘驻专拽 讗诇讜 诪爪讬讗讜转 讜拽"诇:





诪讛专砖"讗 - 讞讬讚讜砖讬 讗讙讚讜转

注"讘 讛转讻讘讚讜  诪讻讜讘讚讬诐 讻讜'. 专"诇 讚讗讬谉 讝讛 讻讘讜讚讻诐 诇讬诇讱 注诪讬 讘诪拽讜诐 诪讘讜讝讛 讻讝讛 讜讗讘讬讬 讚拽讗诪专 诇讗 诇讬诪讗 讛讻讬 讚讛专驻讜 诪诪谞讬 诪砖诪注 砖讬住诇拽讜 注爪诪诐 诪诪谞讜 讗诇讗 讬讗诪专 砖诪专讜谞讬 砖诪专讜谞讬 讘讬谉 讘讛讜讛 讘讬谉 讘注转讬讚 讜讛诪转讬谞讜 诇讬 注讚 讻讜' 砖讻谉 讚专讻谉 讻讜' 砖诇讗 讬专注 讘注讬谞讬讻诐 诇讛诪转讬谉 诇讬 讻讬 讻谉 讚专讻谉 砖诇 讘谞讬 讗讚诐 讜拽"诇: 


讗砖专  讬爪专 讗转 讛讗讚诐 讘讞讻诪讛 讻讜'. 诇驻讬专砖"讬 讘讞讻诪讛 诪讜住讘 讗讚诇诪讟讛 讚讛讬讬谞讜 讘讞讻诪讛 砖讘专讗 讘讜 谞拽讘讬诐 讻讜' 注"砖 讜讛转讜住驻讜转 驻讬专砖讜 砖讛讜讗 诪诇转讗 讘讗谞驻讬 谞驻砖讬讛 砖讘专讗讜 讘讞讻诪讛 讚讛讬讬谞讜 砖讛转拽讬谉 诪讝讜谞讜转讬讜 诪拽讜讚诐 砖讘专讗讜 注"砖 讜注讬"诇 讚讘讞讻诪讛 拽讗讬 注诇 讛讗讚诐 砖谞转谉 诇讜 讛拽讘"讛 讞讻诪讛 讘讘专讬讗讜转讜 诇讗 讻谉 讻诇 砖讗专 讘"讞 砖诇讗 谞讬转谉 诇讛诐 讞讻诪讛 讜拽"诇: 


讜讛讗专  注讬谞讬 驻谉 讗讬砖谉 讛诪讜转 讻讜'. 注"驻 诪"砖 诇注讬诇 讚砖讬谞讛 讗讞讚 诪砖砖讬诐 讘诪讬转讛 讜诇驻讬 砖讗讬谉 讛谞讗讛 讘诪讗讜专 注讬谞讬诐 讘讞讜砖讱 诇讬诇讛 诪住讬讬诐 讘讬讛 讘讗"讬 讛诪讗讬专 诇注讜诇诐 讻讜' 讜拽"诇: 


讗诇讛讬  谞砖诪讛 讻讜' 讗转讛 讘专讗转 讘讬 讜讗转讛 讬爪专转 讘讬 讜讗转讛 谞驻讞转 讘讬 讻讜'. 讛谞砖诪讛 讘诇讬砖谞讗 讚拽专讗 讻讜诇诇转 讻诇 讞诇拽讬 讛谞驻砖 砖讛诐 砖诇砖讛 谞驻砖 专讜讞 谞砖诪讛 讻诪"砖 讛诪拽讜讘诇讬诐 讙诐 讛驻讬诇讜住讜驻讬诐 讜注讚"讝 讗诪专 讘讛 讙' 诇砖讜谞讜转 讗诇讜 讗转讛 讘专讗转 讘讬 注诇 讛谞驻砖 讛讟讘注讬转 砖谞讗诪专 讜讬讘专讗 讗诇讛讬诐 讗转 讛讗讚诐 讜讙讜' 讜讗转讛 讬爪专转 讘讬 注诇 专讜讞 讛讞讬讜谞讬 砖谞讗诪专 讘讜 讜讬讬爪专 讛' 讗诇讛讬诐 讗转 讛讗讚诐 讜讙讜' 讜讗转讛 谞驻讞转 讘讬 注诇 讛谞砖诪讛 讛砖讻诇讬转 讻诪"砖 讜讬驻讞 讘讗驻讬讜 谞砖诪转 讜讙讜': 


讻讜住  讜讙讜' 讜讘砖诐 讛' 讜讙讜' 爪专讛 讜讘砖诐 讛' 讜讙讜'. 讘转专讜讬讬讛讜 讻转讬讘 砖诐 讛' 砖讛讜讗 专讞诪讬诐 讚讘诪讚转 驻讜专注谞讜转 谞诪讬 砖讗讚诐 讞讜砖讘 讻谉 讗驻砖专 讚注讘讬讚 专讞诪谞讗 诇讟讘 讻讚诇拽诪谉 讘注讜讘讚讗 讚专' 注拽讬讘讗 讚诪讬讬转讬 注诇讬讛 讜讛讱 讚驻专拽 住讚专 转注谞讬转 (讻讗.) 讘注讜讘讚讗 讚谞讞讜诐 讗讬砖 讙诐 讝讜 诇讟讜讘讛 讛讜讛 谞诪讬 砖讬讬讱 诇讗转讜讬讬 讛讻讗 讜讗驻砖专 讚谞讬讞讗 诇讬讛 诇讗转讜讬讬 讛讗讬 诇讬砖谞讗 讻诇 讚注讘讬讚 专讞诪谞讗 讻讜' 讚转讜诇讛 讛讻诇 讘讛拽讘"讛 讜拽"诇:





专砖"砖

讙诪专讗 讘讛' 讗讛诇诇 讚讘专 讘讗诇讛讬诐 讻讜'. 注讬' 讛讙讛转 讛讙专讬"驻 讜住讬讬诐 讜讻谉 讘专讬"祝 讛注转讬拽 注诇 谞讻讜谉 讗讻谉 诪讛 讬注砖讛 讛专讘 讘讛讗 讚诇拽诪谉 讻讜住 讬砖讜注讜转 讻讜' 讚讘拽专讗 拽讚讬诐 爪专讛 讻讜' 诇讻讜住 讬砖讜注讜转. 讜注讬' 讙讬讟讬谉 (注"讛 讘') 讗转拽讬谉 砖诪讜讗诇 讻讜':



[转讚"讛 诪驻诇讬讗. 讜讗讬谞讜 讬讻讜诇 诇砖诪讜专 讘讜 讬讬谉. 诪诇转 讬讬谉 诇讬转讗 砖诐] :





讛讙讛讜转 讬注讘"抓

转讜住' 讚状讛 讻讬 驻专讬住. 讗讘诇 讗诐 讗讬谞讜 谞讛谞讛 讻讙讜谉 讻砖讛讜讗 砖讜讻讘 注诇 诪讟转讜. 谞状讘 讻诪讚讜诪讛 专"诇 讞讜诇讛 砖讗讬谞讜 讬讻讜诇 诇注诪讜讚 讜诇讬诇讱 (讜注专讗状砖 讜讘驻住拽讬 讛专讗状砖 讜讘讛讙讛讜转 砖诐):





讘谉 讬讛讜讬讚注

诇止讗 谞执爪职专职讻指讛 讗侄诇旨指讗 诇职拽址讘旨职诇只谞职讛讜旨 讘旨职砖讉执诪职讞指讛. 谞专讗讛 诇讬 讘住"讚 诪诇讜讬 砖讉执诪职讞指讛 讘讝讛 砖讬"谉 诪"诐 讞讬"转 讛"讬 [520] 注讜诇讛 诪住驻专 讚讬讬谉 讛讗诪转 [520], 专诪讝 砖讬讘专讱 讚讬讬谉 讛讗诪转 讘砖诪讞讛, 讜诇讝讛 讗诪专 讗讞专 讻讱 (转讛诇讬诐 谞讜, 讬讗) 讘值旨讗诇止讛执讬诐 讗植讛址诇值旨诇 讚指旨讘指专, 讝讜 诪讚转 驻专注谞讜转 讻讬 砖诐 '讗诇讛讬诐' 讛讜讗 讞诪砖讛 讗讜转讬讜转, 讜讞诪砖讛 讛讜讗 讗讜转讬讜转 '砖讉执诪职讞指讛' 讘讛驻讜讱 讗转讜讜谉.



诪址讗讬 拽职专指讗 (转讛诇讬诐 拽讗, 讗) 讞侄住侄讚 讜旨诪执砖职讈驻指旨讟 讗指砖执讈讬专指讛 诇职讱指 讛殖' 讗植讝址诪值旨专指讛. 讛讗 讚诇讗 讛住驻讬拽 诇讜 讛讗讬 拽专讗 讚诪讬讬转讬 专"讬 (转讛诇讬诐 谞讜, 讬讗) 讘址旨讛殖' 讗植讛址诇值旨诇 讚指旨讘指专, 讚住讘讬专讗 诇讬讛 讝讛 讗讬讬专讬 讘讛讬讻讗 讚讛讟讜讘讛 讜讛驻专注谞讜转 讻诇 讞讚 讘驻谞讬 注爪诪讜, 诇讻讱 讬讘专讱 注诇 讻诇 讗' 讘专讻讛 讛砖讬讬讻讛 诇讜, 讗讱 讛讬讻讗 讚讛讜讬 讛讟讜讘讛 讜讛专注讛 讘讚讘专 讗讞讚, 讻讙讜谉 讚砖拽讬诇 讘讚专讗 讘讗专注讬讛 讛讜"讗 诇讗 讬讘专讱 讻诇诇, 诇讗 讟讜讘 讜讛诪讟讬讘 讜诇讗 讚讬讬谉 讛讗诪转, 诇讻讱 讛讘讬讗 拽专讗 讚'讞侄住侄讚 讜旨诪执砖职讈驻指旨讟 讗指砖执讈讬专指讛' 讚讻诇讬诇 诇转专讜讜讬讬讛讜 讘讘转 讗讞转, 讚讛讬讬谞讜 转讞诇讛 讞侄住侄讚 砖诪爪讗 诪爪讬讗讛, 讜讗讞专 讻讱 讬讛讬讛 诪砖驻讟 驻专注谞讜转 讚砖拽讬诇 诇讛 诪诇讻讗, 讜讻谉 讻诪讜 注谞讬谉 讘讚拽讗 讘讗专注讬讛, 注诐 讻诇 讝讛 讗指砖执讈讬专指讛 注诇 讻诇 讚讘专 讘专讻讛 讛砖讬讬讻讛 诇讜. 讜专讘讬 转谞讞讜诐 诇讗 讛住驻讬拽 诇讜 拽专讗 砖诇 讘址旨讛殖' 讗植讛址诇值旨诇 讚指旨讘指专, 讚讬砖 诇讜诪专 讝讛 讗讬讬专讬 讘驻专注谞讜转 砖专讜讗讛 讘讗讞专讬诐, 讻讙讜谉 讛专讜讗讛 讗砖转讜 砖诇 诇讜讟 讜讻讬讜爪讗, 讗讘诇 注诇 驻专注谞讜转 讚讬讚讬讛 诇讗讜 讻讬讜谉 讚讛讜讗 诪爪讟注专 讟讜讘讛, 诇讻讱 讛讘讬讗 驻住讜拽 (砖诐 拽讟讝, 讙) 爪指专指讛 讜职讬指讙讜止谉 讗侄诪职爪指讗 讜旨讘职砖值讈诐 讛殖' 讗侄拽职专指讗, 讜讗讬讚讱 诇讗 讞砖 诇讚拽讚讜拽 讝讛 讜讛讘讬讗 驻住讜拽 讘址旨讛殖' 讗植讛址诇值旨诇 讚指旨讘指专 讚拽讚讬诐 诇讗讜转讜 驻住讜拽, 讜专讘谞谉 诇讗 讛住驻讬拽讜 诇讛诐 讻诇 诪拽专讗讜转 讛诇诇讜 诪驻谞讬 砖诇讗 谞讝讻专 讘讛诐 诇砖讜谉 讘专讻讛, 讜诇讻讛 讗诪专 驻住讜拽 (讗讬讜讘 讗 讻讗) 讛殖' 谞指转址谉 讜址讛殖' 诇指拽指讞 讬职讛执讬 砖值讈诐 讛殖' 诪职讘止专指讱职.



诇指注讜止诇指诐 讬职讛值讗 讗指讚指诐 专指讙执讬诇 诇讜止诪址专 讻旨指诇 讚职注址讘职讚执讬谉 诪执谉 砖讈职诪址讬指讬讗 诇职讟址讘. 谞专讗讛 诇讬 讘住"讚 讘讗 诇专讘讜转 讘转讬讘转 诇指注讜止诇指诐 诇讜诪专 诇讗 诪讘注讬讬讗 讗诐 专讜讗讛 讚讘专讬诐 讛讬讜爪讗讬诐 诪讛拽砖讛 讛讟讘注讬, 讗诇讗 讗驻讬诇讜 讗诐 讬专讗讛 诪拽专讬讬诐 讟讘注讬讬诐 诇讗 讬讗诪专 诪拽专讛 讛讟讘注 讛讜讗 讝讛, 讗诇讗 讬讗诪讬谉 砖讛讻诇 谞注砖讛 讘讛砖讙讞转讜 讬转讘专讱 诇讟讜讘讛. 讜讛讗 讚讗诪专 专指讙执讬诇 讜诇讗 讗诪专 '诇注讜诇诐 讬讗诪专 讗讚诐 讻诇 诪讛 讚注讘讚讬谉 讜讻讜', 讜诪讛 砖讗诪专 讬职讛值讗 专指讙执讬诇 谞专讗讛 诇讬 讘住"讚 讚讬讚讜注 诪讛 砖讗诪专讜 讛驻讜住拽讬诐 讘转讬讘转 专讙讬诇 注诇 讻诪讛 驻注诪讬诐 讬讗诪专 诇砖讜谉 专指讙执讬诇, 讜讬砖 讚住讘讬专讗 诇讬讛 讚专拽 讗诐 谞注砖讛 讛讚讘专 砖诇砖 驻注诪讬诐 注诇 讝讛 讬讗诪专 诇砖讜谉 专指讙执讬诇, 讜讛谞讛 讻讗谉 讘讛讗讬 注讜讘讚讗 谞注砖讛 谞讝拽 讙' 驻注诪讬诐 讘讝讛 讗讞专 讝讛, 讜注诐 讻诇 讝讛 讗诪专 诪讛 讚注讘讚讬谉 诪砖诪讬讬讗 诇讟讘 讗驻讬诇讜 讘砖诇讬砖讬转, 讜诇讝讛 讗诪专 讬职讛值讗 专指讙执讬诇 砖讗驻讬诇讜 专讗讛 讙' 注谞讬讬谞讬诐 讘讘转 讗讞转 讝讛 讗讞专 讝讛 砖谞专讗讬谉 专注讛 讙诐 讻谉 讬讗诪专 讚注讘讚讬 诇讟讘. 讜谞专讗讛 诇讬 讘住"讚 注讜讚 讘注谞讬谉 讝讛 讻讬 专讗砖讬 转讬讘讜转 讙' 讚讘专讬诐 讚讛讜讜 诇讬讛 讘砖专讙讗 讜讞诪专讗 讜转专谞讙讜诇讛 讛讜讗 砖讞"转, 专诪讝 砖讗诐 讛讬讜 拽讬讬诪讬诐 讙' 讗诇讛 讛讬讛 谞注砖讛 诇讜 '砖讞转' 讘住讬讘转诐, 讗讱 注转讛 讛拽讘"讛 注砖讛 讘砖诇砖讛 讗诇讛 砖讞转, 砖讗讘讚讜 讗讜转讛 讛诇讬诇讛 注诇 讬讚讬 专讜讞 讜讗专讬讛 讜砖讜谞专讗 讗砖专 专讗砖讬 转讬讘讜转 砖诇讛诐 专讗"砖, 专诪讝 砖讝讛 讛谞住 谞注砖讛 诇讜 讘讝讻讜转 讛转讜专讛 砖谞拽专讗转 专讗"砖, 讻诪讜 砖讗诪专讜 专讘讜转讬谞讜 讝"诇 讘转讬讘转 讘旨职专值讗砖讈执讬转 讘讬"转 专讗"砖. 讜谞专讗讛 诇专诪讜讝 讻诇 注谞讬讬谞讬诐 砖注讜砖讛 讛拽讘"讛 注诐 讛爪讚讬拽讬诐 讙讚讜诇讬 讬砖专讗诇 专讜诪讝 讘讜 讚讘专讬诐 注诇 讻诇诇讜转 讬砖专讗诇, 讻讬 讛爪讚讬拽 砖讛讜讗 讙讚讜诇 讛讚讜专 讛讜讗 讛专讗砖 讜讻诇 讛注诐 讛诐 讙讜驻讗 讚讬诇讬讛, 讜讻讗谉 诇专讘讬 注拽讬讘讛 砖讛讬讛 讚讜讙诪转 诪砖讛 专讘讬谞讜 注"讛 砖诇讻谉 讞讬 拽"讱 砖谞讛 讻诪讜 砖讻转讘 专讘讬谞讜 讛讗专"讬 讝"诇, 讗讬专注 诇讜 讙' 讚讘专讬诐 砖讛讬讜 谞专讗讬谉 专注讬诐 讘转讞诇转 讛诇讬诇讛, 讜讗讞专 讻讱 诇注转 讘讜拽专 谞转讘专专 砖讛讬讜 诇讟讜讘讛 诇讛讙讬谉 注诇讬讜, 注诇 讻谉 讬砖 讘讛诐 专诪讝 注诇 爪专讜转 讬砖专讗诇 讘讙诇讜转诐 砖谞专讗讬谉 转讞诇讛 驻讜专注谞讜转, 讜讗讞专 讻讱 诇注转 讘拽专 讘讙讗讜诇讛 讬转讘专专 砖讛讻诇 谞注砖讛 诇讟讜讘转 讬砖专讗诇! 讜注谞讬谉 讛讗专讬讛 砖讗讻诇 讗转 讛讞诪讜专 讘讜 讬专诪讜讝 诇讞专讘谉 讘讬转 专讗砖讜谉, 砖讛讬讛 注诇 讬讚讬 谞讘讜讻讚谞爪专 讛专砖注 砖谞诪砖诇 诇讗专讬讛, 讚讻转讬讘 (讬专诪讬讛讜 讚' 讝') 注指诇指讛 讗址专职讬值讛 诪执住只旨讘职旨讻讜止, 讜注谞讬谉 砖讜谞专讗 砖讗讻诇 讛转专谞讙讜诇 讘讜 专诪讝 诇讬讜谉, 砖讛讞专讬讘讜 讘讘讬转 砖谞讬 讘诪拽爪转, 讜注砖讜 驻专爪讜转, 讜讟诪讗讜 讛讘讬转 讘诪拽爪转, 讜讛专讙讜 讘讬砖专讗诇, 讜讝讬拽讗 讚讻讘讛 诇砖专讙讗 专诪讝 诇讗讚讜诐, 砖讛讞专讬讘讜 讘讬转 砖谞讬 诇讙诪专讬 讜讛专讙讜 讘讬砖专讗诇 注诐 专讘, 讜讗讚讜诐 谞诪砖诇讜 诇专讜讞 住注专讛, 讜诇注转 讘拽专 讛讜讗 讝诪谉 讛讙讗讜诇讛 讬转讙诇讛 砖讻诇 爪专讜转 讗诇讜 讛讬讜 诇讟讜讘转 讬砖专讗诇, 砖诇讜诇讬 讻谉 讛讬讜 讻诇讬诐 诇讙诪专讬 讞住 讜讞诇讬诇讛 讘注讜谞讜转 砖讘讬讚诐. 讗讬 谞诪讬 讝讬拽讗 专诪讝 诇诪诇讻讜转 讬讜谉 砖讛诐 讻诪讜 专讜讞 砖讗讬谉 讘讜 诪诪砖, 讜讻讘讛 诇砖专讙讗 砖谞转谞讜 注讬谞讬讛诐 诇讘讟诇 讛诪爪讜转 砖谞拽专讗讬诐 谞专, 砖谞讗诪专 (诪砖诇讬 讜' 讻讙) 讻执旨讬 谞值专 诪执爪职讜指讛 讜职转讜止专指讛 讗讜止专, 讜砖讜谞专讗 专诪讝 诇讗讚讜诐 砖讛诐 讘谞讬 注砖讜 砖谞拽专讗 专讗砖讜谉, 讚讻转讬讘 (讘专讗砖讬转 讻讛, 讻讛) 讜址讬值旨爪值讗 讛指专执讗砖讈讜止谉 讗址讚职诪讜止谞执讬, 讜讛驻讜讱 讗讜转讬讜转 专执讗砖讈讜止谉 讜讬讛讬讜 砖讜谞专讗, 讜讗讻诇讜 讗转 讬砖专讗诇 讘讻诇 驻讛, 讻讬 讬砖专讗诇 谞诪砖诇讜 诇转专谞讙讜诇 砖谞拽专讗 讙讘专, 讙诐 讛讜讗 拽讜专讗 讜讻转讬讘 (砖诐 讻讚, 讻讘) 讛址拽止旨诇 拽讜止诇 讬址注植拽止讘, 讜讗专讬讛 专诪讝 诇谞讘讜讻讚谞爪专 砖谞拽专讗 讗址专职讬值讛 讻谞讝讻专 诇注讬诇.



讗指诪址专 诇职讛讜旨 讛址讬职谞讜旨 讚职讗指诪职专值讬 讻旨指诇 讚职注址讘职讚执讬谉 诪执谉 砖讈职诪址讬指讬讗 诇职讟址讘. 讬砖 诇讛拽砖讜转 诪讛 讞讬讚讜砖 拽讗诪专 诇讛讜 注转讛, 讜讛诇讗 讻讘专 讗诪专 讻谉 诪转讞诇讛 注诇 讻诇 讚讘专 讜讚讘专 砖讗讬专注 诇讜 讜砖诪注讜 讝讗转 诪诪谞讜? 讜谞专讗讛 诇讬 讘住"讚 讻讜谞转讜 诇讜诪专 讻讬 讛讗讚诐 砖驻讜转讞 驻讬讜 诇讟讜讘讛 讗驻讬诇讜 讗诐 谞讙讝专讛 注诇讬讜 讙讝讬专讛 诇专注讛 讗驻砖专 砖转转讘讟诇, 讜诇讻谉 讗诪专 诪讛 砖讗转诐 专讜讗讬谉 注转讛 砖讛讻诇 谞注砖讛 诇讟讜讘讛 讛讬讬谞讜 讘砖讘讬诇 讚讗诪专讬 诇讻讜 诪注讬拽专讗 注诇 讻诇 讚讘专 砖谞注砖讛 讚注讘讚讬 诪砖诪讬讬讗 诇讟讘, 讜注诇 讻谉 驻转讞讜谉 驻讬 砖驻转讞转讬 诇讟讜讘讛 讙专诐 砖讬讛讬讛 讛讚讘专 讛讛讜讗 诇讟讜讘讛 讘讗诪转! 讜专爪讛 诇诇诪讚诐 讘讝讛 砖讬讛讬讜 诪讜专讙诇讬诐 诇驻转讜讞 驻讬讛诐 诇讟讜讘讛 注诇 讻诇 讚讘专 讗祝 注诇 驻讬 砖谞专讗讛 砖讛讜讗 专注讛.





讘谞讬讛讜

讗指诪址专 讻旨指诇 讚旨职注指讘职讚执讬谉 诪执砖旨讈职诪址讬旨指讗 诇职讟指讘. 讬砖 诇讛拽砖讜转, 诇诪讛 讘讗讜砖驻讬讝讗 讜讝讬拽讗 讗诪专 讛讻讬, 讜讘讗专讬讛 讜砖讜谞专讗 诇讗 讗诪专 讛讻讬?
讜谞"诇 讘住"讚 讘讗讜砖驻讬讝讗 谞注砖讛 诇讜 讚讘专 讬讜爪讗 诪讛讟讘注 砖诇讗 谞诪爪讗 诇讜 讗讜砖驻讬讝讗 诇讗 讘讞谞诐 讜诇讗 讘砖讻专, 讜讻谉 讛讝讬拽讗 讛讜讛 讚讘专 讬讜爪讗 诪谉 讛讟讘注, 讻讬 讜讚讗讬 讛讬讛 诇讜 讻诇讬 讝讻讜讻讬转 砖砖诐 诪讜谞讞 讛砖专讙讗 砖讛讬讛 砖诪讜专 诪谉 讛讝讬拽讗, 讻讬 讗讬 讗驻砖专 砖讬谞讬讞 讛砖专讙讗 转讞转 讗讜讬专 讛砖诪讬诐 讘讙讬诇讜讬, 讜讻诇 注讜讘专讬 讚专讻讬诐 讬砖 诇讛诐 讻诇讬 诪转讜拽谉 诇砖诪讬专转 讛砖专讙讗 诪谉 讛专讜讞, 讜诇讛讻讬 讗诪专: 讗指诪址专 讻旨指诇 讚旨职注指讘职讚执讬 诪执砖旨讈职诪址讬旨指讗 诇职讟指讘. 讗讘诇 讗专讬讛 砖讗讻诇 讛讞诪讜专 讝讛 讚讘专 讛诪爪讜讬 讘诪讚讘专讜转, 讜讻谉 砖讜谞专讗 砖讬讗讻诇 讛转专谞讙讜诇 讙诐 讝讛 讚讘专 讛诪爪讜讬 讜砖讻讬讞 讜讟讘注讬 讛讜讗.
讜注讜讚 谞专讗讛 诇讬 讘住"讚, 讚讛谉 讗诪转 讚讞诪讜专 谞讜注专, 讗讱 讗讬谞讜 诪讜讻专讞 诇讛讬讜转 谞讜注专 讘注转 砖讘讜 讛讙讬讬住讜转, 讜讻谉 讗讬谉 诪讜讻专讞 砖讬讛讬讛 讛转专谞讙讜诇 拽讜专讗 讘注转 讛讛讬讗, 讜诇讻谉 讗诐 讝讛 谞讜注专 讜讝讛 拽讜专讗 拽讜讚诐 砖讘讗讜 讛讙讬讬住讜转, 讜专拽 讘注转 讛讙讬讬住讜转 诇讗 谞注专 讜诇讗 拽专讗, 讗讬谉 爪讜专讱 讻诇 讻讱 讘讗讻讬诇转 讛讞诪讜专 讜讛转专谞讙讜诇, 诪讛 砖讗讬谉 讻谉 讛砖专讙讗 讜讗讜砖驻讬讝讗 讬砖 讘讛诐 爪讜专讱 讻诇 讗讜转讛 讛诇讬诇讛. 讜讛讗 讚讗诪专 诇职讟指讘 讜诇讗 讗诪专 讟指讘. 谞"诇 专"诇 讗祝 注诇 驻讬 砖转专讗讛 讙讜祝 讛注谞讬谉 讗讬谞讜 讟讘 讗诇讗 谞讝拽, 注诐 讻诇 讝讛 讛讜讗 住讬讘讛 诇职讟指讘, 砖注诇 讬讚讬 谞讝拽 讝讛 砖讛讜讗 讚讘专 诪讜注讟 讬专讜讬讞 讟讜讘 讛专讘讛, 讻讛讗讬 注讜讘讚讗 砖讗讻讬诇转 讛砖讜谞专讗 讗转 讛转专谞讙讜诇 讜讛讗专讬讛 讗转 讛讞诪讜专 讜讚讗讬 讛讬讛 诇讜 讛驻住讚 讘讝讛, 讗讱 讝讛 讛驻住讚 诪讜注讟 砖谞注砖讛 诇爪讜专讱 专讬讜讞 讛专讘讛 砖谞讬爪讜诇 诪谉 讛砖讘讬讛 讛讜讗 讜讻诇 讗砖专 诇讜. 讜讻谉 诪讛 砖诪讜讻专讞 诇诇讜谉 讘诪讚专, 讜讝讛 讜讚讗讬 讛讜讗 爪注专 讙讚讜诇 讜讘驻专讟 讗诐 讛讬讛 讝诪谉 拽专, 讗讱 讛讜讗 爪注专 诪讜注讟 砖谞注砖讛 诇爪讜专讱 讟讜讘讛 讙讚讜诇讛 诇讛谞爪诇 诪谉 讛砖讘讬讛. 讜诇讝"讗: 讗指诪址专 讻旨指诇 讚旨职注指讘职讚执讬 诪执砖旨讈职诪址讬旨指讗 讗祝 砖讛讜讗 谞讝拽, 讛谞讛 讛讜讗 注砖讜讬 诇职讟指讘 专"诇: 诇爪讜专讱 讛讟讘, 讜诇讻谉 诇讗 讗诪专 讻诇 讚注讘讚讬 讛讜讗 讟讘.





爪诇"讞

讗讜诪专 诪砖诪注 讬砖专讗诇 注讚 讜讛讬' 讗诐 砖诪讜注 讜讬砖 诇讚拽讚拽 讜讻讬 砖诪注 讜讛讬' 住诪讜讻讬诐 讘转讜专讛 砖讬讗诪专 诪砖诪注 讜注讚 讜讛讬' 讛诇讗 讻诪讛 驻专砖讬讜转 讘讬讚讬讛诐 讜诪讛 讞住专 讗诐 讛讬' 讗讜诪专 砖讬讗诪专 驻专砖转 砖诪注 讜讘讗诪转 讛专讗"砖 讘砖诐 专"讞 讻转讘 砖讛讙讬专住讗 讗讜诪专 砖诪注 讜讛讬' 讗诐 砖诪讜注 砖讬讗诪专 转专讜讜讬讬讛讜 讗讘诇 讙讬专住讗 砖诇谞讜 讛讬讗 诪砖诪注 注讚 讜讛讬' 讜谞专讗讛 讚讻讜讜谞转讜 砖讬讗诪专 讙诐 讘专讜讱 砖诐 讻讘讜讚 诪诇讻讜转讜 诇讻谉 诪专诪讝 注诇 砖诪注 砖讗谞讜 讗讜诪专讬诐 讘拽"砖 砖讞专讬转 讜注专讘讬转 讬讞讚 注诐 讜讛讬' 讗诐 砖诪讜注 讜讗诐 讛讬' 讗讜诪专 砖讬讗诪专 驻专砖转 砖诪注 讛讬讬谞讜 讗讜诪专讬诐 讚讛讬讬谞讜 讘谞转讬谞转 讛驻专砖讛 讘转讜专讛 砖诇讗 谞讗诪专 讘砖讻诪诇"讜:


砖转砖讻讬讘谞讬 诇砖诇讜诐 讜转谉 讞诇拽讬 讘转讜专转讱 讘住讬讚讜专讬诐 砖诇谞讜 诇讗 谞讝讻专 讜转谉 讞诇拽谞讜 讜讻讜' 讙诐 讘专讗"砖 讜讘专诪讘"诐 诇讗 谞讝讻专 讚讘专 讝讛 讜讗诪谞诐 讛讙讬专住讗 讻讗谉 讛讬讗 讘专讬"祝 讜讛讟讜专 讘住讬诪谉 专诇"讟 讻转讘 砖专讘 注诪专诐 讛讜住讬祝 讘讛 讜讻讜' 讜转诪讛谞讬 砖诇讗 讻转讘 砖讛讬讗 讙专住转 讛专讬"祝 讜讗诪谞诐 诇转转 讟注诐 注诇 讘拽砖讛 讝讜 讘砖注转 讛诇讬讻讛 诇砖讬谞讛 谞专讗讛 诪砖讜诐 讚讻转讬讘 讜讛讙讬转 讘讜 讬讜诪诐 讜诇讬诇讛 讜讛讞讬讜讘 注诇 讛讗讚诐 诇注住讜拽 讘转讜专讛 讜讘诪爪讜转 转诪讬讚 讘讻诇 注转 讜讘砖注转 砖讬谞讛 讛讗讚诐 讘讟诇 诪转讜专讛 讜诪爪讜转 讗诇讗 砖讛讜讗 讚讘专 讛讻专讞讬 诇讛讗讚诐 诪爪讚 砖讛讜讗 讗讚诐 讜诇讻谉 砖诇讗 讬讜讞砖讘 讻讗诇讜 讛讜讗 驻讜专拽 诪专爪讜谞讜 注讜诇 讛转讜专讛 诪注诇讬讜 讜诇讻谉 诪转驻诇诇 讗讝 讘讗讜转讛 砖注讛 讜转谉 讞诇拽谞讜 讘转讜专转讱 讜讻讜':


讗转讛 讬爪专转 讘讬 讗转讛 谞驻讞转讛 讘讬 谞诇注"讚 讚讙专住讬谞谉 讗转讛 讬爪专转 讜诇讗 讙专住讬谞谉 讘讬 讚讛谞砖诪讛 讻讘专 谞讜爪专讛 讘砖注转 讘专讬讗转 讛注讜诇诐 讜讗讬谉 讘谉 讚讜讚 讘讗 注讚 砖讬讻诇讜 讻诇 讛谞砖诪讜转 砖讘讙讜祝 讚讛讬讬谞讜 讞讚专 诇诪注诇讛 讜砖诪讜 讙讜祝 讜砖诐 讛诐 讻诇 讛谞砖诪讜转 讜注讜讚 砖讗诐 讗讜诪专 讬爪专转 讘讬 讗"讻 讘讜 讘讙讜驻讜 谞讜爪专讛 讗讬讱 砖讬讬讱 讗讞"讻 讗转讛 谞驻讞转 讘讬 讜诪讛 讛讬' 爪讜专讱 诇讛驻讬讞讛 讘讜 讗诐 讻讘专 讛讬讗 讘讜 讜讻谉 讘专讬"祝 讜讘专讗"砖 诇讗 谞讝讻专 专拽 讗转讛 讬爪专转 讜诇讗 谞讝讻专 讘讬 注讚 讗转讛 谞驻讞转 讜讗诪谞诐 讘专讬"祝 讜讘专讗"砖 讛讙讬专住讗 讗转讛 讘专讗转 讜讗转讛 讬爪专转 讜讻谉 讛讜讗 讘专诪讘"诐 讗诇讗 砖讘专讬"祝 砖讛拽讚讬诐 讬爪专转 讜讘专诪讘"诐 讜讘专讗"砖 讛拽讚讬诪讜 讘专讗转 讜注讻"驻 讛讚讘专讬诐 讻驻讜诇讬诐 讜注讬讬谉 诪讛专砖"讗 讘讞"讗 砖讬砖 砖诇砖 讘讞讬谞讜转 谞专"谞 讜诇注谞"讚 谞专讗讛 讻讬 讻诪讜 砖驻讬专砖 讛专诪讘"谉 讘驻讬专讜砖讜 注诇 讛转讜专讛 讘驻' 讘专讗砖讬转 诪诇转 转讛讜 讜讘讛讜 讚讘讛讜 讛讬讬谞讜 诇讘讬砖转 讛爪讜专讛 注讬讬谉 讘讚讘专讬讜 讜讙诐 讻转讘 砖讗讬谉 讘诇砖讜谞讬谞讜 讛拽讜讚砖 诪诇讛 砖讬讛讬' 驻讬专讜砖讛 讛讞讬讚讜砖 讛讙诪讜专 讬砖 诪讗讬谉 讛诪讜讞诇讟 讗诇讗 诪诇转 讘专讬讗讛 讜谞专讗讛 砖讛谞砖诪讜转 谞讘专讗讜 转讻祝 讘讘专讬讗转 讛注讜诇诐 讬砖 诪讗讬谉 讗讘诇 讗讬谞诐 诇讜讘砖讬诐 爪讜专讛 诇讛讬讜转 诪讜讻谉 诇讻谞住 讘讙讜祝 讻讬 诪住转诪讗 讛谞砖诪讛 讘注转 讛讻谞住讛 讘讙讜祝 讬砖 讘讜 讙"讻 爪讜专转 讗讘专讬诐 专讜讞谞讬讬诐 讻诪讜 砖讬砖 讘讙讜祝 讙砖诪讬讬诐 讜讝讛 讘拽专讗 讬爪讬专讛 爪讬讜专 讛讚讘专讬诐 讜讝讛 讗讬谞讜 谞注砖讛 讗诇讗 拽讜讚诐 砖谞讻谞住转 讘讙讜祝 讜诇讻谉 讗讜诪专 讗转讛 讘专讗转 讛讬讬谞讜 转讞诇转 讘专讬讗转 讛谞砖诪讛 砖讛讬讗 讘诇讬 诇讘讬砖转 爪讜专讛 专拽 诪讜讻谉 诇拽讘诇 爪讜专讛 讻诪讜 讛讛讬讜诇讬 砖讛讝讻讬专 讛专诪讘"谉 讘砖诐 讞讻诪讬 讬讜谉 讜讗讞"讻 讬爪专转 诇爪讬讬专 讘讛 爪讬讜专 砖转讜讻诇 诇讛转诇讘砖 讘讙讜祝 讜讘讝讛 谞诇注"讚 讬讜转专 谞讻讜谉 讙专住转 讛专诪讘"诐 讜讛专讗"砖 砖讛拽讚讬诪讜 讘专讗转 诇讬爪专转 诪讙专住转 讛专讬"祝 砖讛拽讚讬诐 讬爪专转:





驻转讞 注讬谞讬诐

讞诇诇讬诐 讞诇诇讬诐 讜讻讜' 专讘讬谞讜 讘注诇 讛讟讜专讬诐 住讬' 讝' 讚讞讛 讙讬专住讗 讝讜 讜讻转讘 砖爪"诇 讞诇讜诇讬诐 讞诇讜诇讬诐 讗讱 讛专讘 诪讛专"诐 讚讬 诇讜谞讝讗谞讜 讘诪注专讬讱 注专讱 诪讞讬诇讬诐 拽讬讬诐 讙讬专住讗 讝讜 讛驻讱 讛讟讜专 注"砖 讘住驻专 砖转讬 讬讚讜转 讚祝 诇"讝 注"讘:


谞砖诪讛 砖谞转转 讘讬 讟讛讜专讛 讜讻讜' 注诪"砖 讘注谞讬讜转讬 讘住驻专 讛拽讟谉 专讗砖 讚讜讚 驻' 谞爪讘讬诐 讚祝 拽谞"讜 注"讗 讘讘讬讗讜专 诪讟讘注 讛讘专讻讛 讛诇讝讜 讘住"讚 注"砖:


讗讬诇讬诪讗 讻砖诐 砖诪讘专讱 注诇 讛讟讜讘讛 讛讟讜讘 讜讛诪讟讬讘 讜讻讜' 砖诪注转讬 诪驻讛 拽讚讜砖 讛专讘 讛诪讜驻诇讗 讞"拽 讻诪讛专"专 讞讬讬诐 谉' 注讟专 讝诇讛"讛 砖讛讬讛 诪讚拽讚拽 讚讘讗讜诪专讜 讗讬诇讬诪讗 诪讜讻讞 讚讬砖 诇讜 爪讚 讗讞专 讜诪砖讜"讛 拽讗诪专 讗讬诇讬诪讗 讜讻诪砖诪注讜转 讗讬 诇讬诪讗 讜讛讬 谞讬讛讜 讛爪讚 讗讞专 讜转讜 讚讗讬 讬砖 爪讚 讗讞专 诪讗讬 拽砖讬讗 诇讬讛 讬讗诪专 讛爪讚 讗讞专 讜专讘讗 讚驻专讬拽 诇讗 谞爪专讻讗 讗诇讗 诇拽讘讜诇讬谞讛讜 讘砖诪讞讛 诇砖讜谉 诇讗 谞爪专讻讛 讗讬谞讜 爪讜讚拽 讗诇讗 注诇 拽讜砖讬转 讛驻砖讬讟讜转 讗讜 讬转讜专 诇讗 注诇 拽讜砖讬转 讛住转讬专讛. 讜讛讬讛 诪驻专砖 讚讛讻讗 讬砖 砖谞讬 爪讚讚讬诐 讚讛讬讬谞讜 砖谞讬 驻讬专讜砖讬诐 讘诪讗讬 讚转谞谉 讻砖诐 砖诪讘专讱 讛讗讞讚 讚讛讻讜谞讛 讻砖诐 砖诪讘专讱 注诇 讛讟讜讘讛 诪讘专讱 注诇 讛专注讛 诇讜诪专 讚讙诐 注诇 讛专注讛 爪专讬讱 诇讘专讱 讜诪讬讛讜 讛讗 讻讚讗讬转讬讛 讜讛讗 讻讚讗讬转讬讛 讚注诇 讛讟讜讘讛 讛讟讜讘 讜讛诪讟讬讘 讜注诇 讛专注讛 讚讬讬谉 讛讗诪转. 讜注诇 讝讛 拽砖讛 讚诪砖谞讛 讬转讬专讛 讛讬讗 讚讛讗 转谞谉 讘驻讬专讜砖 讚诪讘专讱 讛讟讜讘 诇讟讜讘讛 讜讚讬讬谉 讛讗诪转 诇专注讛. 讜讗诪讗讬 讗讻驻诇 转谞讗 诇砖谞讜转 讻砖诐 砖诪讘专讱 讜讻讜' 讜驻讬专讜砖 讝讛 讜讛拽讜砖讬 砖讬砖 讘讜 讛讜讗 驻砖讜讟 讗讬谉 爪讜专讱 诇讜诪专 讗讜转讜. 讜讝"砖 讗讬诇讬诪讗 讻砖诐 砖诪讘专讱 注诇 讛讟讜讘讛 讛讟讜讘 讻讱 注诇 讛专注讛 讛讟讜讘 讜讛转谞谉 诇讛驻讱 讜讛爪讚 讗讞专 讚讬讘专讱 讘专讻讛 讛专讗讜讬讛 诇讜 讬砖 拽讜砖讬转 讛讬转讜专 讜讝讛 诇讗 讛讜爪专讱 诇驻专砖. 讜讗诪专 诇讗 谞爪专讻讛 讻诇讜诪专 讜讚讗讬 讛驻讬专讜砖 讛驻砖讜讟 讛讜讗 讛注讬拽专 讜拽讜砖讬转 讛讬转讜专 诇"拽 讚诪砖谞转谞讜 诇讗 谞爪专讻讛 讗诇讗 诇拽讘讜诇讬谞讛讜 讘砖诪讞讛 注"讻 砖诪注转讬 诪驻讬讜 讝"诇 讜讚驻讞"讞 讜讻诇诇 讝讛 砖诇 诇讗 爪专讬讻讗 诪爪讗转讬讜 讘砖讬讟讛 诪拽讜讘爪转 讻转讜讘讜转 注诇 讚祝 讙' 诪讛砖"住 讘诪"砖 诇讗 爪专讬讻讗 讚讗转讬 讜拽讘注 讜讙诐 讘驻讬"讙 讚祝 诪"讘 诪讛住驻专. 讗诪谞诐 讗讞"讱 专讗讬转讬 讘住' 砖讗专讬转 讬讜住祝 诪诪讛专"讬 谉' 讜讬专讙讗 砖讻转讘 讚诪诇讘讚 拽讜砖讬转 讛驻砖讬讟讜转 讜讛讬转讜专 谞讗诪专 注诇 驻谞讬诐 讗讞专讬诐 讜注诪"砖 讛专讘 砖诇"讛 讚祝 转"讝 诪诪讛专"砖 谉' 住讬讚 注"砖:





讬讚 讚讜讚

讻讬 诪转注专 讻讜' 诪讙讬诇转 住驻专 注砖讬谉 讬"讝:


诪讗讬 讞讬讬讘 讗讚诐 诇讘专讱 注诇 讛专注讛. 砖谞讜转 讞讬讬诐 诪"讘:


讞住讚 讜诪砖驻讟 讗砖讬专讛. 讙讜驻讬 讛诇讻讜转 拽"讬 注"讗:


讬讛讗 讗讚诐 专讙讬诇 诇讜诪专 讻诇 诪讗讬 讚注讘讬讚 专讞诪谞讗 注讬谉 讬讜住祝 注"讗 注"讘:


讘讗讚讬讘讜转 驻谞讬谞讬诐 - 讛住驻专讬讬讛 讛讞讜驻砖讬转 pninim.org | 诇转谞讗讬 讛专讬砖讬讜谉, 讛拽讚砖讜转 讜诪讬讚注 谞讜住祝





讝讻专 讬讛讜住祝

{讛砖诪讟讜转: 诇讬诪讗 讘专讜讱 讛诪注讘讬专 讞讘诇讬 砖讬谞讛 讻讜壮 讜讬讛讬 专爪讜谉 讻讜壮 砖转专讙讬诇谞讬 讘转讜专转讬讱 讻讜壮. 讜注住讬壮 诪状讜 住"讗 砖讛讬讗 讘专讻讛 讛住诪讜讻讛 诇讞讘专转讛 讜砖注状讻 讗讬谉 诇注谞讜转 讗诪谉 讜讘驻砖讜讟讜 注状讚 讘讻诇 讚专讻讬讱 讚注讛讜 砖讙诐 讛砖讬谞讛 讬讛讬壮 诇砖状砖 砖讬讛讬壮 诇讜 讻讞 诇注住讜拽 讘转讜专讛 讜注壮 讘驻转讬讞讛. 讜讗讜诇诐 砖诪注转讬 讘砖诐 讞诪讬 讝拽讬谞讬 讛讙讗讜谉 诪讜讛专专状讚讘 讝状爪诇 注驻状讚 讛诪砖谞讛 住谞讛讚专讬谉 注讗' 讘壮 讬讬谉 讜砖讬谞讛 诇专砖注讬诐 讟讜讘 诇讛诐 讜讻讜壮 讜诇爪讚讬拽讬诐 讻讜壮 讜讛讘专讻讛 讛讬讗 讛讜讚讗讛 注诇 讛讟讜讘讛 砖注砖讛 诇讜 讛壮 讬转状砖 讜注状讻 讛讜讚讗转讜 注诇 讛注讘专转 砖讬谞讛 诪注讬谞讬讜 讗讬谞讛 谞讙诪专转 讘诇转讬 讗诐 注状讬 转驻诇讛 讝讜 砖转专讙讬诇谞讬 讘转讜专转讬讱 讻讜壮 讜讬讛讬壮 讗讝 讛注讚专 讛砖讬谞讛 讟讜讘讛 诇驻谞讬讜 砖专讗讜讬 诇讛讜讚讜转 讜讘诇状讝 讗讬谞讜 讘专讻讛 讻诇诇: 砖诐 讜诇讗 转讘讬讗谞讬 诇讗 诇讬"讞 讜诇讗 诇注讘讬专讛 讜注讜谉 讜诇讬状谞 讜诇讬状讘 讻讜壮 讜讗壮 诇讛讙讬壮 讛讜讬讜 砖诇 讜诇讗 诇讬讚讬 谞住讬讜谉 讜讟注诪讜 砖诇讻讗讜壮 讛讜讗 驻诇讗 诇讘拽砖 讛讬转状砖 砖诇讗 讬讘讬讗 讛讗讚诐 诇讬讚讬 讞讟讗 讜讛讬讗 讻注谞讬谉 讗专讝状诇 讘专讻讜转 住讘壮 讘壮 诪住讬转 拽专讬转 诇讬 讻讜壮 讜专拽 注诇 讘壮 讗讜驻谞讬诐 诪爪讗谞讜 讛讬讜转讜 讻讘讬壮 诪讻砖讬诇 讛讗讚诐 讘讞讟讗 讗壮 讻诪讜 砖诪爪讬谞讜 讘住谞讛讚专讬谉 拽讝' 讗壮 讘讚讛诪"注讛 诪讘拽砖转讜 诇讛讘讬讗讜 诇讬讚讬 谞住讬讜谉 讜讘壮 讻诪讗专讝状诇 讬讜诪讗 驻讜壮 讘壮 诪驻专住诪讬谉 讛讞谞驻讬诐 诪驻谞讬 讞状讛砖 讻讜壮 讜谞转转讬 诪讻砖讜诇 诇驻谞讬讜 讜讝讛 注谞讬谉 讛转驻诇讛 砖诇讗 转讘讬讗谞讬 诇讬讞"讜注 讘讗壮 诪砖谞讬 讛讗讜驻谞讬诐 诇讗 诇讬状谞 讜诇讗 诇讬状讘 诇驻专住诪讜 讻讛讱 讚讬讜诪讗 注讻状讚 讞讜状讝 讛讙讗讜谉:}


讘讗讚讬讘讜转 驻谞讬谞讬诐 - 讛住驻专讬讬讛 讛讞讜驻砖讬转 pninim.org | 诇转谞讗讬 讛专讬砖讬讜谉, 讛拽讚砖讜转 讜诪讬讚注 谞讜住祝





专砖讬诪转 砖讬注讜专讬诐 - 讛讙专讬"讚 住讜诇讜讘讬讬爪'讬拽

讙诪'. 讜讝"诇 讻讬 谞驻讬拽 讗讜诪专 讘专讜讱 讗砖专 讬爪专 讗转 讛讗讚诐 讘讞讻诪讛 讜讘专讗 讘讜 谞拽讘讬诐 谞拽讘讬诐 讞诇讜诇讬诐 讞诇讜诇讬诐 讙诇讜讬 讜讬讚讜注 诇驻谞讬 讻住讗 讻讘讜讚讱 砖讗诐 讬驻转讞 讗讞讚 诪讛诐 讗讬 讗驻砖专 诇注诪讜讚 诇驻谞讬讱 [讗驻讬诇讜 砖注讛 讗讞转] 诪讗讬 讞转讬诐 讜讻讜' 讗"专 驻驻讗 讛诇讻讱 谞讬诪专讬谞讛讜 诇转专讜讜讬讛讜 专讜驻讗 讻诇 讘砖专 讜诪驻诇讬讗 诇注砖讜转 注讻"诇. 讛专讗"砖 驻住拽 (转砖讜讘转 讛专讗"砖 讻诇诇 讚' 住讬' 讗' 讜讛讜讘讗 讘讟讜专 住讬' 讜') 讚讘讘拽专 诇讗讞专 砖诪讘专讱 讗砖专 讬爪专 讬讘专讱 诪讬讚 讘专讻转 讗诇讜拽讬 谞砖诪讛 诇驻讬 砖讛讬讗 住诪讜讻讛 诇讛. 讜谞专讗讛 诇讘讗专 讚讘专讻转 讗砖专 讬爪专 讛讬讗 诪注谞讬谉 讬爪讬专转 讙讜祝 讛讗讚诐, 讜诪讜专讛 注诇 砖驻诇讜转 讛讗讚诐 砖讛讜讗 讬爪讜专 讘注诇 讙讜祝 讻讻诇 砖讗专 讛讘专讜讗讬诐 砖讘注讜诇诐 讜讻讚讗诪专讬谞谉 "讜诪讜转专 讛讗讚诐 诪谉 讛讘讛诪讛 讗讬谉". 讜讗讬诇讜 讘专讻转 讗诇讜拽讬 谞砖诪讛 注谞讬谞讛 讛讜讚讗讛 注诇 讛谞砖诪讛 砖讘讗讚诐, 砖讛讬讗 讟讛讜专讛 砖讛讬讗 讞诇拽 讗诇讜拽 诪诪注诇, 讜诪爪讚 讛谞砖诪讛 诪注诇转 讛讗讚诐 讛讬讗 诇诪注诇讛 诪讻诇 讛讘专讜讗讬诐. 讜讬"诇 讚讛讟注诐 砖讛住诪讬讻讜 讞讝"诇 讘专讻转 讗砖专 讬爪专 诇讗诇讜拽讬 谞砖诪讛 讛讜讗 诇讛讜专讜转 注诇 砖转讬 讛讘讞讬谞讜转 讛谞"诇 砖诪讛诐 讗讚诐 诪讜专讻讘 - 讙讜祝 讜谞砖诪讛. 讜讬"诇 谞诪讬 讚诪砖讜诐 讛讻讬 谞转拽谞讜 砖转讬 讘专讻讜转 谞驻专讚讜转 讘砖讘注 讘专讻讜转: 讗) 讘专讜讱 讗转讛 讛' 讬讜爪专 讛讗讚诐 讻谞讙讚 讬爪讬专转 讙讜祝 讛讗讚诐, 讘) 讘专讜讱 讗转讛 讛' 讗砖专 讬爪专 讗转 讛讗讚诐 讘爪诇诪讜 讘爪诇诐 讚诪讜转 转讘谞讬转讜 讜讻讜', 讻谞讙讚 讬爪讬专转 谞砖诪转 讛讗讚诐, 砖讛讬讗 讛爪诇诐 讗诇讜拽讬诐 砖讘讗讚诐.
讙诪'. 讜讝"诇 讻讬 诪注讟祝 讘爪讬爪讬转 诇讬诪讗 讘专讜讱 讗砖专 拽讚砖谞讜 讘诪爪讜转讬讜 讜爪讜谞讜 诇讛转注讟祝 讘爪讬爪讬转 讻讬 诪谞讞 转驻讬诇讬谉 讗讚专注讬讛 诇讬诪讗 讗砖拽讘"讜 诇讛谞讬讞 转驻讬诇讬谉 讗专讬砖讬讛 诇讬诪讗 讗砖拽讘"讜 注诇 诪爪讜转 转驻讬诇讬谉 注讻"诇. 注讬讬谉 讘专诪讘"诐 (驻"讝 诪讛诇' 转驻诇讛 讛讬"讚) 讜讝"诇 讞讬讬讘 讗讚诐 诇讘专讱 诪讗讛 讘专讻讜转 讘讬谉 讛讬讜诐 讜讘讬谉 讛诇讬诇讛 讜诪讛 讛谉 诪讗讛 讘专讻讜转 讗诇讜 讻"讙 讘专讻讜转 砖诪谞讬谞讜 讘驻专拽 讝讛, 讜砖讘注 讘专讻讜转 砖诇 拽"砖 砖诇 砖讞专讬转 讜注专讘讬转 诇驻谞讬讛 讜诇讗讞专讬讛, 讜讻砖诪转注讟祝 讘爪讬爪讬转 诪讘专讱 讘专讜讱 讗砖拽讘"讜 诇讛转注讟祝 讘爪讬爪讬转 讜讻砖诇讜讘砖 转驻讬诇讬谉 诪讘专讱 讗砖拽讘"讜 诇讛谞讬讞 转驻讬诇讬谉 讜砖诇砖 转驻讬诇讜转 砖讘讻诇 转驻诇讛 诪讛谉 砖诪讜谞讛 注砖专讛 讘专讻讜转 讛专讬 砖诪讜谞讬诐 讜砖砖 讘专讻讜转. 讜讻砖讛讜讗 讗讜讻诇 砖转讬 住注讜讚讜转 砖诇 讬讜诐 讜讛诇讬诇讛 诪讘专讱 讗专讘注 注砖专讛 讘专讻讜转 讜讻讜' 讛专讬 诪讗讛 讘专讻讜转 讘讬谉 讛讻诇 注讻"诇.
讜讬砖 诇讛注讬专 讚诇讻讗讜专讛 爪"注 诪讚讜注 讛讜爪专讱 讛专诪讘"诐 诇驻专讟 讜诇讘讗专 讗讬讱 诪拽讬讬诪讬谉 讗转 讛讞讬讜讘 诇讘专讱 诪讗讛 讘专讻讜转 讘讻诇 讬讜诐, 讜讻讬 讞住专 讛讬讻讬 转讬诪爪讗 诇讘专讱 诪讗讛 讘专讻讜转 讘讻诇 讬讜诐. 讜讻谉 爪"讘 讚谞拽讟 讛专诪讘"诐 讚讗讜讻诇 砖转讬 住注讜讚讜转 讻讚讬 诇讛讙讬注 诇诪讗讛 讘专讻讜转, 讚诪讛讜 讛讚讬谉 讗讬诇讜 讗讬谞讜 专讜爪讛 诇讗讻讜诇 砖转讬 住注讜讚讜转 讗诇讗 住注讜讚讛 讗讞转 讘讬讜诐, 讜讻讬 讗讬谞讜 讬讻讜诇 诇讛讜住讬祝 注讜讚 讘专讻讜转 讻讚讬 诇讛讙讬注 诇诪谞讬谉 诪讗讛 讘专讻讜转, 讜讗"讻 爪"注 诪讚讜注 谞拽讟 讛专诪讘"诐 砖讗讜讻诇 讘' 住注讜讚讜转 讘讬讜诐.
讜注讬讬"砖 砖讻转讘 (讘讛诇' 讟"讜 - 讟"讝) 讜讝"诇 讘砖讘转讜转 讜讬诪讬诐 讟讜讘讬诐 砖讛转驻诇讛 砖讘注 讘专讻讜转 讜讻谉 讗诐 诇讗 谞转讞讬讬讘 讘砖讗专 讛讬诪讬诐 讘讻诇 讛讘专讻讜转 讛讗诇讜 讻讙讜谉 砖诇讗 讬砖谉 讻诇 讛诇讬诇讛 讜诇讗 讛转讬专 讞讙讜专讜 讜讻讜' 爪专讬讱 诇讛砖诇讬诐 诪讗讛 讘专讻讜转 诪谉 讛驻讬专讜转. 讻讬爪讚 讗讜讻诇 诪注讟 讬专拽 讜诪讘专讱 诇驻谞讬讜 讜诇讗讞专讬讜 讜讞讜讝专 讜讗讜讻诇 诪注讟 驻专讬 讜诪讘专讱 诇驻谞讬讜 讜诇讗讞专讬讜 讜诪讜谞讛 讻诇 讛讘专讻讜转 注讚 砖诪砖诇讬诐 诪讗讛 讘专讻讜转 讘讻诇 讬讜诐 注讻"诇. 讜爪"注 讻谞"诇 诪讚讜注 爪专讬讱 讛专诪讘"诐 诇驻专讟 砖讬讜爪讗 讬讚"讞 诪讗讛 讘专讻讜转 讚讜拽讗 注"讬 讘专讻讛 注诇 讛驻讬专讜转. 讜注讜讚 爪"注 讚诪砖诪注 诪讛专诪讘"诐 砖讘砖讘转 讜讬讜"讟 讛讘专讻讜转 砖诇 讘专讻讛"转 讚拽专讬讗转 讛转讜专讛 讜讘专讻转 讛讛驻讟讜专讛 讜拽讬讚讜砖 讗讬谞谉 诪谉 讛讞砖讘讜谉 讚诪讗讛 讘专讻讜转 讘讻诇 讬讜诐, 讜讗讬诇讜 转驻诇讛 讜讘专讻转 讛驻讬专讜转 讘讻诇诇 讛讞砖讘讜谉, 讜爪"注 讘讝讛.
讜谞专讗讛 讚讛专诪讘"诐 住讜讘专 讚谞讗诪专 讛诇讻讛 讚住讚专 讛讬讜诐 讘讻讚讬 诇拽讬讬诐 讗转 讛讞讬讜讘 诇讘专讱 诪讗讛 讘专讻讜转 讘讻诇 讬讜诐, 讜注讬拽专 讛讚讬谉 砖诇 诪讗讛 讘专讻讜转 讘讻诇 讬讜诐 讗讬谞讜 讞讬讜讘 住转诐 诇讘专讱 诪讗讛 讘专讻讜转 讘讻诇 讬讜诐, 讗诇讗 讚谞讗诪专 讚讬谉 砖诇 住讚专 讛讬讜诐 砖诪讘讬讗 诇讬讚讬 诪讗讛 讘专讻讜转, 讜讞诇 讞诇讜转 讚讬谉 砖诇 住讚专 讛讬讜诐. 讜谞专讗讛 讚诪砖讜诐 讻讱 讛讘讬讗 讛专诪讘"诐 讚讬谉 讝讛 砖讞讬讬讘 讗讚诐 诇讘专讱 诪讗讛 讘专讻讜转 讘讻诇 讬讜诐 讘驻专拽 讝' 诪讛诇' 转驻诇讛 讜诇讗 讘讛诇讻讜转 讘专讻讜转, 讚驻专拽 讝讛 诪讬讬专讬 诪注谞讬谉 讘专讻讜转 讚住讚专 讛讬讜诐 砖谞转讞讬讬讘 诇讘专讱 讻砖讛讜诇讱 诇讬砖讜谉 讘诇讬诇讛 讜讻砖拽诐 讘讘讜拽专, 讜诪讬讬专讬 诇注谞讬谉 住讚专 砖诇 讛转讞诇转 讛讬讜诐. 讜讛专诪讘"诐 诪讞讚砖 砖讞诇 讞诇讜转 讚讬谉 住讚专 讛讬讜诐 讘讻讚讬 诇拽讬讬诐 拽讬讜诐 讚诪讗讛 讘专讻讜转 讘讻诇 讬讜诐, 讜讛讞讬讜讘 诇讘专讱 诪讗讛 讘专讻讜转 讗讬谞讜 讞讬讜讘 讘注诇诪讗 诇讘专讱 诪讗讛 讘专讻讜转 讘讻诇 讬讜诐 讗诇讗 砖讞讬讬讘 诇讘专讱 诪讗讛 讘专讻讜转 注驻"讬 住讚专 讛讬讜诐. 讜诇驻讬 讝讛 讬讜爪讗 砖专拽 注"讬 驻注讜诇讜转 讗诇讜 诪拽讬讬诐 讗讚诐 讗转 讛讞讬讜讘 诇讘专讱 诪讗讛 讘专讻讜转 讘讻诇 讬讜诐. 讜谞专讗讛 讚诇讻谉 讻诇诇 讛专诪讘"诐 讘住讚专 讝讛 诪爪讜转 爪讬爪讬转 讜转驻讬诇讬谉 诇拽讘讜注 讘讛谉 讛诇讻讛 砖讛谉 讘讻诇诇 讛拽讬讜诐 砖诇 住讚专 讛讬讜诐. 讜诇驻讬"讝 诪讘讜讗专 诪讚讜注 讛专诪讘"诐 讛砖诪讬讟 诪诪谞讬谉 诪讗讛 讘专讻讜转 讘讻诇 讬讜诐 讛讘专讻讜转 注诇 诪爪讜讜转 砖讛谉 转诇讜讬讬谉 讘讝诪谉 讻讛讚诇拽转 谞专 讞谞讜讻讛, 讜讬砖讬讘讛 讘住讜讻讛, 讚诪讻讬讜谉 砖诪爪讜讜转 讗诇讜 讛谉 专拽 诪讝诪谉 诇讝诪谉 讗讬谞谉 谞讻诇诇讬谉 讘讻诇诇 住讚专 讛讬讜诐, 讚专拽 诪爪讜讜转 讛拽讘讜注讜转 讘讻诇 讬讜诐 讛谉 讘讻诇诇 拽讬讜诐 住讚专 讛讬讜诐. 讜诪砖讜诐 讻讱 讗讬谉 讛专诪讘"诐 诪讜谞讛 讗转 讛讘专讻讜转 讚拽讛"转 讜讛讛驻讟讜专讛 讜拽讬讚讜砖 讘讻诇诇 讛诪谞讬谉 砖诇 诪讗讛 讘专讻讜转, 讚专拽 讘专讻讜转 讛谞讗诪专讜转 讘讻诇 讬讜诐 讜讬讜诐 讛讜讬讬谉 诪讻诇诇 拽讬讜诐 住讚专 讛讬讜诐, 讜讚讜拽讗 注诇 讬讚谉 诪拽讬讬诐 讞讜讘转 诪讗讛 讘专讻讜转 讘讻诇 讬讜诐.
讜谞专讗讛 诇讛讜住讬祝 讚诪砖诪注 诪讚讘专讬 讛专诪讘"诐 砖讻诇诇 讘专讻讜转 讛砖讞专 讘讛讚讬 转拽谞转 谞讜住讞 讛转驻诇讛, 讜讻诪砖"讻 讘转讞讬诇转 驻专拽 讝' 诪讛诇' 转驻诇讛 "讻砖转拽谞讜 讞讻诪讬诐 讚讘专讬 转驻讬诇讜转 讗诇讜 转拽谞讜 讘专讻讜转 讗讞专讜转 诇讘专讱 讗讜转谉 讘讻诇 讬讜诐 讜讻讜'", 讜诪砖诪注 讚讘专讻讜转 讛砖讞专 讛讜讬讬谉 拽讬讜诐 转驻诇讛. 讜讛谞讛 谞讞诇拽讜 讛专诪讘"谉 讜讛专诪讘"诐 讘讞讬讜讘 转驻诇讛, 讚诇砖讬讟转 讛专诪讘"诐 讞诇 讞讬讜讘 转驻诇讛 诪谉 讛转讜专讛 诇讛转驻诇诇 讘讻诇 讬讜诐, 砖讻转讘 (驻"讗 诪讛诇' 转驻诇讛 讛"讗) 讜讝"诇 诪爪讜转 注砖讛 诇讛转驻诇诇 讘讻诇 讬讜诐 砖谞讗诪专 讜注讘讚转诐 讗转 讛' 讗诇讜拽讬讻诐 诪驻讬 讛砖诪讜注讛 诇诪讚讜 砖注讘讜讚讛 讝讜 讛讬讗 转驻诇讛 砖谞讗诪专 讜诇注讘讚讜 讘讻诇 诇讘讘讻诐 讗诪专讜 讞讻诪讬诐 讗讬讝讜 讛讬讗 注讘讜讚讛 砖讘诇讘 讝讜 转驻诇讛 注讻"诇. 讜讗讬诇讜 讛专诪讘"谉 (住讛"诪 诪"注 讛') 住讜讘专 讚诪爪讜转 转驻诇讛 诪谉 讛转讜专讛 讛讬讗 讘注转 爪专讛 讘诇讘讚. 讗诪谞诐 谞专讗讛 讚讗祝 诇砖讬讟转 讛专诪讘"谉 讞讬讬讘 讗讚诐 诇讛转驻诇诇 讘讻诇 讬讜诐, 讚讘讻诇 讬讜诐 讗讚诐 谞诪爪讗 讘诪爪讘 砖诇 爪专讛, 讜讻谉 诪砖诪注 诪诪讛 砖讻转讘 讛专诪讘"谉 砖诐 "讜讛讬讗 诪爪讜讛 注诇 讻诇 爪专讛 讜爪专讛 讜讻讜' 诇爪注讜拽 诇驻谞讬讜 讘转驻诇讛 讜讘转专讜注讛, 讜讛讜讗 讛注谞讬谉 砖讘讗专 砖诇诪讛 注"讛 讻诪讜 砖讻转讜讘 (诪诇讻讬诐 讗' 讞' 诇"讛 - 诇"讞) 讘讛注爪专 讛砖诪讬诐 讜诇讗 讬讛讬讛 诪讟专, 专注讘 讻讬 讬讛讬讛, 讚讘专 讻讬 讬讛讬讛, 砖讚驻讜谉 讬专拽讜谉 讗专讘讛 讞住讬诇 讻讬 讬讛讬讛, 讻讬 讬爪专 诇讜 讗讜讬讘讜 讘讗专抓 砖注专讬讜, 讻诇 谞讙注 讻诇 诪讞诇讛 讻诇 转驻诇讛 讻诇 转讞谞讛 讗砖专 讬讛讬讛 诇讻诇 讛讗讚诐 诇讻诇 注诪讱 讬砖专讗诇 讗砖专 讬讚注讜 讗讬砖 谞讙注 诇讘讘讜 讜驻专砖 讻驻讬讜 讗诇 讛讘讬转 讛讝讛". 讜诪砖诪注 讚讻诇 爪专讜转讬讜 砖诇 讗讚诐 讜讗祝 讛讬讜诐 讬讜诪讬诐 谞讞砖讘讜转 诇注转 爪专讛 砖诪讞讬讬讘 诇讛转驻诇诇. 讜讝讛 诪专讜诪讝 讘谞讜住讞 讘专讻转 讗砖专 讬爪专, 砖讗讜诪专讬诐 "讗讬 讗驻砖专 诇讛转拽讬讬诐 诇驻谞讬讱 讗驻讬诇讜 砖注讛 讗讞转", 讜诪砖诪注 砖讛讗讚诐 谞诪爪讗 转诪讬讚 讘诪爪讘 砖诇 爪专讛4.
讜诇驻讬 讝讛 讬"诇 讚讻诇 讘专讻讜转 讛砖讞专 讛讜讚讗讛 讛谉 注诇 爪专讻讬 讛讞讬讬诐 讛讘住讬住讬讬诐, 砖诪讘诇注讚讬讛谉 讛讗讚诐 诇讗 讬讜讻诇 诇讛转拽讬讬诐, 讚讘讻诇 讬讜诐 讜讬讜诐 讛讗讚诐 谞诪爪讗 讘爪专讛, 讜诇讻谉 讞诇 讘讗诪讬专转诐 拽讬讜诐 转驻诇讛, 讜讗诐 讞讬住专 诪讘专讻讜转 讛砖讞专 诇讗 拽讬讬诐 诪爪讜转 转驻诇讛 讘砖诇讬诪讜转讛.
讘注谞讬谉 讘专讻讜转 诪爪讜转 转驻讬诇讬谉
转讜住' 讚"讛 讗砖拽讘"讜 诇讛谞讬讞 转驻讬诇讬谉. 讜讝"诇 讻讬讜谉 讚转讞诇转 讛谞讞转讜 讘讝专讜注讜 讬砖 诇讘专讱 诇讛谞讬讞 讗讘诇 讘砖诇 专讗砖 诪讘专讱 注诇 诪爪讜转 讜诇讗 诇讛谞讬讞 砖讻讘专 讛转讞讬诇 讜讛谞讬讞 讗讞讚 诪讛诐 讜讘驻专拽 讛拽讜诪抓 (诪谞讞讜转 诇讜 讗) 讗诪专 诇讗 住讞 诪讘专讱 讗讞转 住讞 诪讘专讱 砖转讬诐 驻讬专砖 讛拽讜谞讟专住 讚注诇 砖转讬 讛转驻讬诇讬谉 拽讗诪专 讚诪讘专讱 讘专讻讛 讗讞转 注诇 砖转讬讛谉 讘诇讗 住讞 讘讬谞转讬诐, 讜讚讜讞拽 诇讜诪专 讚诇讗 讛讜爪专讻讜 砖转讬 讘专讻讜转 讚诇讛谞讬讞 讜注诇 诪爪讜转 讗诇讗 讻砖住讞 讜注讘专 注讘讬专讛. 诇讻谉 驻专"转 讚注诇 砖诇 专讗砖 砖讛讬讗 讙诪专 诪爪讜讛 讜注讬拽专 讚讬砖 讘讛 讚' 讘转讬诐 讜砖讬"谉 诪讘专讱 注诇 诪爪讜转, 讗讘诇 住讞 讞讜讝专 讜诪讘专讱 砖转讬诐 注诇 砖诇 专讗砖 注讻"诇.
讗.
注讬讬谉 讘转讜住' (诪谞讞讜转 讚祝 诇讜. 讚"讛 诇讗 住讞 诪讘专讱 讗讞转 住讞 诪讘专讱 砖转讬诐) 讜讝"诇 驻讬专砖 讘拽讜谞讟专住 诇讗 住讞 诪讘专讱 讗讞转 讘讬谉 砖诇 讬讚 讘讬谉 砖诇 专讗砖, 住讞 诪讘专讱 砖转讬诐 诇讛谞讬讞 讘砖诇 讬讚 讜注诇 诪爪讜转 转驻讬诇讬谉 讘砖诇 专讗砖. 讜专"转 驻讬专砖 诇讗 住讞 诪讘专讱 讗讞转 诇砖诇 专讗砖 诪讘专讱 注诇 诪爪讜转 转驻讬诇讬谉 砖讝讜 讛讬讗 讘专讻转讜, 住讞 诪讘专讱 讘' 诇砖诇 专讗砖, 诇讛谞讬讞 讜注诇 诪爪讜转 讜讻"讻 讘砖讬诪讜砖讗 专讘讗 讚转驻讬诇讬谉 注讻"诇. 讜诪讘讜讗专 砖专砖"讬 讜转讜住' 谞讞诇拽讜 讘讘专讻转 讛转驻讬诇讬谉, 讚诇砖讬讟转 专砖"讬 诇讻转讞讬诇讛 讻砖诇讗 住讞 诪讘专讱 讘专讻讛 讗讞转 讚诇讛谞讬讞 转驻讬诇讬谉 注诇 讛谞讞转 转驻讬诇讬谉 砖诇 讬讚 讜砖诇 专讗砖, 讜专拽 讻砖住讞 讘讬谞转讬讬诐 诪讘专讱 注诇 诪爪讜转 转驻讬诇讬谉 讘讛谞讞转 转驻讬诇讬谉 砖诇 专讗砖. 诪砖讗"讻 诇驻讬 专"转 讚住"诇 讻砖诇讗 住讞 诪讘专讱 诇讛谞讬讞 转驻讬诇讬谉 讗砖诇 讬讚, 讜注诇 诪爪讜转 转驻讬诇讬谉 注诇 砖诇 专讗砖, 讜讻砖住讞 诪讘专讱 诇讛谞讬讞 转驻讬诇讬谉 讜注诇 诪爪讜转 转驻讬诇讬谉 注诇 砖诇 专讗砖. 讜注诇讬谞讜 诇讘讗专 讗转 诪讞诇拽讜转诐.
讜讛谞讛 讬砖 诇注讬讬谉 讘砖讬讟转 专砖"讬 讚住"诇 讚讛讬讻讗 砖诇讗 住讞 讞诇讛 讘专讻转 诇讛谞讬讞 注诇 转驻讬诇讬谉 砖诇 讬讚 讜砖诇 专讗砖, 讚诇驻讬 讝讛 爪"注, 诪讚讜注 讗讬谞讜 诪讘专讱 诇讗讞专 砖住讞 讘专讻转 诇讛谞讬讞 砖谞讬转 注诇 讛砖诇 专讗砖. 讜注讜讚 爪"注 讘专砖"讬 讚讗讬 住"诇 讚诪讘专讱 注诇 诪爪讜转 转驻讬诇讬谉 注诇 讛砖诇 专讗砖 诪驻谞讬 砖讛谞讞转 讛砖诇 专讗砖 讛讬讗 讙诪专 诪注砖讛 讛诪爪讜讛, 讜讞诇讛 讘专讻讛 注诇 讙诪专 诪注砖讛 讛诪爪讜讛 诪讚讜注 讗讬谞讜 诪讘专讱 讘专讻转 注诇 诪爪讜转 转驻讬诇讬谉 注诇 讛砖诇 专讗砖 讗祝 讻砖诇讗 住讞.
讜讬"诇 讚住"诇 诇专砖"讬 砖讗讬谉 诪讘专讻讬谉 讘' 讘专讻讜转 讛诪爪讜讛 注诇 诪注砖讛 诪爪讜讛 讗讞转, 讜诪砖讜诐 讛讻讬, 讻砖诇讗 住讞 讞诇 讘专讻转 诇讛谞讬讞 注诇 讛谞讞转 转驻讬诇讬谉 砖诇 讬讚 讜讙诐 注诇 砖诇 专讗砖, 讚诪爪讟专驻讬谉 诇诪注砖讛 诪爪讜讛 讗讞转, 讜诪砖讜诐 讛讻讬 讘诇讗 住讞 讗讬谞讜 讞讜讝专 讜诪讘专讱 注诇 诪爪讜转 转驻讬诇讬谉 诇砖诇 专讗砖, 讚讗讬谉 诪讘专讻讬谉 驻注诪讬讬诐 注诇 诪注砖讛 诪爪讜讛 讗讞转. 讜讻砖住讞 讜讛驻住讬拽 讘注砖讬讬转 讛诪爪讜讛 诪讘专讱 注诇 诪爪讜转 诇砖诇 专讗砖, 讚讛讜讛 诪注砖讛 诪爪讜讛 讘驻谞讬 注爪诪讛. 讜讗讬谉 诇讜诪专 砖讬讘专讱 砖讜讘 诇讛谞讬讞 注诇 讛砖诇 专讗砖 讚谞专讗讛 讻诪讘专讱 驻注诪讬讬诐 注诇 讻诇 讗讜转讛 诪爪讜讛, 讗诇讗 讬讘专讱 注诇 诪爪讜转 转驻讬诇讬谉 讚讛讗 诪讘专讱 注诇 讙诪专 讛诪爪讜讛 讜讗讬谞讜 诪讘专讱 驻注诪讬讬诐 注诇 讻诇 讗讜转讜 诪注砖讛 诪爪讜讛. 讜诪砖讜"讛 砖讬谞讜 讗转 讛谞讜住讞 诪诇讘专讱 诇讛谞讬讞 诇讘专讱 注诇 诪爪讜转.
讘.
讜讛谞讛 驻住拽 讛诪讞讘专 (讗讜"讞 住讬诪谉 讻"讛 住注讬祝 讛') 讻砖讬讟转 专砖"讬, 讜讗讬诇讜 讛专诪"讗 (砖诐) 驻住拽 讻讚注转 专"转. 讜注讬讬谉 讘讘讬讗讜专 讛讙专"讗 (砖诐 住"拽 讬"讝) 砖讛拽砖讛 注诇 砖讬讟转 专"转 讜讝"诇 讜注讜讚 拽砖讛 诪转讜住驻转讗 讜讻讜' 讙讘讬 讘专讻转 转专讜诪讛 讜诪注砖专 讜讝"诇 讛讬讛 诪讛诇讱 诇讛驻专讬砖 转专讜诪讛 讜诪注砖专讜转 诪讘专讱 讘专讻讛 讗讞转, 讜讻谉 驻住拽 讛专诪讘"诐 (驻"讗 诪讛诇' 诪注砖专讜转 讛讟"讝) 砖讗诐 讛驻专讬砖 诪注砖专 专讗砖讜谉 讜转专讜诪转 诪注砖专 讜诪注砖专 注谞讬 讜诪注砖专 砖谞讬 讘讘转 讗讞转 讜诇讗 住讞 讘讬谞讬讛诐 诪讘专讱 讘专讻讛 讗讞转, 讜讗诐 讛驻住讬拽 讘讬谞讬讛诐 诪讘专讱 注诇 讻诇 讗讞转 讘专讻讛 讛专讗讜讬讛 诇讜, 讜讻谉 驻住拽讜 讟讜专 讜砖讜"注 讬讜"讚 住讬诪谉 砖诇"讗 住注讬祝 注"讞 讜诇讗 讛讙讬讛 砖诐 讛专讘 讻诇诇. 讛专讬 讚讬讻讜诇 诇讘专讱 讘专讻讛 讗讞转 讗驻讬诇讜 诇讻诪讛 诪爪讜讜转 砖讞诇讜拽讬诐 讻诇 讗讞讚 讘驻谞讬 注爪诪讜 讜诇讗 砖诐 讗讞讚 诇讛诐, 专拽 讗诐 诇讗 讛驻住讬拽. 讜注讜讚 讛讬讗讱 转讬住拽 讗讚注转讬谉 诇讘专讱 讘' 讘专讻讜转 注诇 砖诇 专讗砖 讻砖住讞 讘讬谞讬讛诐 讗讞专 砖砖诇 讬讚 讻讘专 诪讜谞讞 讜讻讜' 讜讛讬讗讱 讬讗诪专 讘' 驻注诪讬诐 讜爪讜谞讜 注诇 诪爪讜讛 讗讞转 讜诪"砖 诪讻诪讛 讟诇讬转讜转 砖诇 爪讬爪讬转 讗诐 诇讘砖诐 讘讘转 讗讞转 讚诪讘专讱 专拽 讘专讻讛 讗讞转 讻砖诇讗 讛驻住讬拽 讘讬谞讬讛诐 讜讻讗谉 讬讘专讱 讘' 讘专讻讜转 诇讘讚 诇讛谞讬讞 砖讘讬专讱 讻讘专 注诇 砖诇 讬讚 注讻"诇.
讜谞专讗讛 诇转专抓 讚专"转 住讜讘专 砖拽讬讜诪讬 诪爪讜讜转 转驻讬诇讬谉 砖诇 讬讚 讜转驻讬诇讬谉 砖诇 专讗砖 讞诇讜拽讜转 讗讛讚讚讬5, 讚注讬拽专 拽讬讜诐 诪爪讜转 转驻讬诇讬谉 砖诇 讬讚 讛讜讗 诪注砖讛 诪爪讜转 讛谞讞讛 讜拽砖讬专讛 讜讻讚讻转讬讘 讘拽专讗 "讜拽砖专转诐 诇讗讜转 注诇 讬讚讱", 讜讗讬诇讜 拽讬讜诐 诪爪讜转 讛谞讞转 转驻讬诇讬谉 砖诇 专讗砖 讛讜讗 砖讛讙讘专讗 讬讛讗 诪注讜讟专 讘转驻讬诇讬谉, 讜讻讚讻转讬讘 讘拽专讗 "讜讛讬讜 诇讟讟驻转 讘讬谉 注讬谞讬讱", 讚讛讬讬谞讜 砖诪爪讜转谉 砖讬讛讬讜 讛转驻讬诇讬谉 诪讜谞讞讬谉 注诇 专讗砖讜. 讜讬砖 诇讛讘讬讗 专讗讬讛 诇讻讱 讚谞讞诇拽讜 专讘讬谞讜 讗诇讬讛讜 讜专"转 (注讬讬谉 讘转讜住' 诪住' 诪谞讞讜转 诇讛 讘 讚"讛 诪砖注转) 讛讗诐 讬砖 诪爪讜转 拽砖讬专讛 讘讻诇 讬讜诐. 讜讻转讘讜 讛转讜住驻讜转 "讜诪住转讘专讗 讻讚讘专讬 专"转 讘转驻讬诇讬谉 砖诇 专讗砖, 讜讻讚讘专讬 专讘讬谞讜 讗诇讬讛讜 讘转驻讬诇讬谉 砖诇 讬讚, 讚讻转讬讘 讘砖诇 讬讚 讜拽砖专转诐 诇讗讜转 注诇 讬讚讱, 讚诪砖诪注 讚讻诇 砖注讛 砖诪谞讬讞 爪专讬讱 诇拽砖讬专讛". 讜谞专讗讛 讚专"诇 讚诪讻讬讜谉 讚拽讬讜诐 诪爪讜转 转驻讬诇讬谉 砖诇 讬讚 讛讜讗 讘诪注砖讛 讛谞讞讛 讜拽砖讬专讛 注诇 讬讚讜, 讬"诇 讚谞讗诪专 讘讛诐 讙诐 讚讬谉 砖爪专讬讱 诇注砖讜转 讜诇拽砖讜专 讙讜祝 讛拽砖专 讚转驻讬诇讬谉 砖"讬 讘讻诇 讬讜诐 诪讞讚砖. 诪砖讗"讻 讘转驻讬诇讬谉 砖诇 专讗砖 砖注讬拽专 拽讬讜诐 诪爪讜转谉 讛讜讗 讘讛讜讬讬转谉 注诇 专讗砖讜, 讜诇讗 谞讗诪专 讘讛诐 讚讬谉 诪注砖讛 讛谞讞讛 讜拽砖讬专讛, 讜诪诪讬诇讗 诇讗 讞诇 讘诐 讚讬谉 诇注砖讜转 讜诇拽砖讜专 讗转 讙讜祝 讛拽砖专 诪讞讚砖 讘讻诇 讬讜诐. 讜讻谉 讬砖 诇讛讜讻讬讞 诪讛讗 讚讗诪专讬谞谉 (讘诪住' 专讗砖 讛砖谞讛 讚祝 讬讝.) 讚驻讜砖注讬 讬砖专讗诇 讘讙讜驻谉 讛讬讬谞讜 诪讬 砖诇讗 讛谞讬讞 转驻讬诇讬谉 砖诇 专讗砖 诪讬诪讬讜 讚谞拽专讗 "拽专拽驻转讗 讚诇讗 诪谞讞 转驻讬诇讬谉", 讜诇讗 诪爪讬谞讜 砖诪讬 砖诇讗 讛谞讬讞 转驻讬诇讬谉 砖诇 讬讚 讘讞讬讬讜 砖谞拽专讗 讚专注讗 讚诇讗 诪谞讞 转驻讬诇讬谉. 讜讛讘讬讗讜专 讘讝讛 诪砖讜诐 讚拽讬讜诐 诪爪讜转 转驻讬诇谉 砖诇 专讗砖 讛讬讬谞讜 砖讛讙讘专讗 讬讛讗 诪注讜讟专 讜诇讘讜砖 讘转驻讬诇讬谉, 讜讗诐 诇讗 讛谞讬讞 转驻讬诇讬谉 砖诇 专讗砖 诪讬诪讬讜 讞诇 讞住专讜谉 讘讙讘专讗 讜讘讙讜驻讜. 诪砖讗"讻 诪讬 砖诇讗 讛谞讬讞 转驻讬诇讬谉 砖诇 讬讚 谞讞砖讘 讻诪讬 砖讘讬讟诇 诪爪讜转 讛谞讞转 转驻讬诇讬谉 注诇 讬讚讜 讜诇讗 讞诇 注诇讬讜 讞诇讜转 砖诐 驻讜砖注讬 讬砖专讗诇 讘讙讜驻讜. 讜讻谉 诪砖诪注 诪讛讙诪' 诇注讬诇 (讜.) 讚"讜专讗讜 讻诇 注诪讬 讛讗专抓 讻讬 砖诐 讛' 谞拽专讗 注诇讬讱 讗诇讜 转驻讬诇讬谉 砖讘专讗砖", 讚诪砖诪注 讚拽讬讜诐 讛转驻讬诇讬谉 砖讘专讗砖 讛讜讗 砖讬讛讬讜 注诇 专讗砖讜.
讜诇驻讬 讝讛 诪讬讜砖讘 砖驻讬专 砖讬讟转 专"转 砖诪讘专讱 砖转讬 讘专讻讜转 谞驻专讚讜转, 讘专讻转 诇讛谞讬讞 注诇 讛转驻讬诇讬谉 砖诇 讬讚, 讚诪爪讜转讛 讘诪注砖讛 讛谞讞讛 讜拽砖讬专讛 注诇 讛讬讚. 讜讘砖诇 专讗砖 诪讘专讱 注诇 诪爪讜转 转驻讬诇讬谉 砖拽讬讜诪讜 讘讛讜讜讬转谉 注诇 专讗砖讜. 讜讬"诇 讚住"诇 诇专"转 讚讛讗 讚讗讬转讗 讘转讜住驻转讗 砖诪讘专讱 讘专讻讛 讗讞转 注诇 讛驻专砖转 转专讜诪讜转 讜诪注砖专讜转 讗注"驻 砖讛谉 诪爪讜转 讞诇讜拽讜转 讛讬讬谞讜 诪砖讜诐 讚讛讜讬讬谉 讞讚 诪注砖讛 诪爪讜讛 砖诇 讛驻专砖讛 讜诪注砖讛 讛诪爪讜讛 砖讜讛 诇讻讜诇谉, 讜诪讻讬讜谉 砖诇讗 谞转讞诇拽讜 诪爪讚 诪注砖讛 讛诪爪讜讛 砖驻讬专 诪讘专讱 讘专讻讛 讗讞转 诇讛驻专讬砖 转专讜诪讛 讜诪注砖专 注诇 讻讜诇谉 讻讗讞转. 讘专诐 诪讻讬讜谉 砖诪注砖讬 讛诪爪讜讛 讚转驻讬诇讬谉 砖诇 讬讚 讜转驻讬诇讬谉 砖诇 专讗砖 讛诐 讘' 诪注砖讬诐 谞驻专讚讬诐, 讚诪注砖讛 讛诪爪讜讛 讚砖诇 讬讚 讛讜讗 注"讬 讛谞讞讛 讜讛讬讚讜拽, 讜讗讬诇讜 讛诪爪讜讛 讚砖诇 专讗砖 诪转拽讬讬诪转 讘讝讛 砖讛讙讘专讗 诪注讜讟专 讘转驻讬诇讬谉, 讗讬 讗驻砖专 诇讘专讱 注诇讬讛谉 讘专讻讛 讗讞转, 讜诇驻讬讻讱 诪讘专讱 诇讛谞讬讞 转驻讬诇讬谉 注诇 砖诇 讬讚 讜注诇 诪爪讜转 转驻讬诇讬谉 注诇 砖诇 专讗砖.
讜谞专讗讛 讚诇驻讬 讛专"转 讛讟注诐 讚诪讘专讱 讘' 讘专讻讜转 注诇 讛砖诇 专讗砖 讻砖住讞 讘讬谞转讬诐, 讗注"驻 砖讗讬谉 诪讘专讻讬谉 驻注诪讬讬诐 注诇 诪爪讜讛 讗讞转, 讛讜讗 诪砖讜诐 讚讬砖 讘' 拽讬讜诪讬诐 谞驻专讚讬诐 讘诪爪讜转 转驻讬诇讬谉 砖诇 专讗砖 - 诪注砖讛 讛谞讞讛 讜讛讜讜讬转诐 注诇 专讗砖讜. 讜讻谞讙讚 砖谞讬 拽讬讜诪讬诐 讗诇讜 谞转拽谞讜 砖转讬 讘专讻讜转 谞驻专讚讜转 - "诇讛谞讬讞 转驻讬诇讬谉" 讜"注诇 诪爪讜转 转驻讬诇讬谉", 讜讛讬讻讗 讚诇讗 住讞 讞诇讛 讘专讻转 诇讛谞讬讞 注诇 讛砖诇 讬讚 讚讘讛 诪拽讬讬诐 拽讬讜诐 讛谞讞讛 讙专讬讚讗, 讜讘专讻转 注诇 诪爪讜转 注诇 砖诇 专讗砖, 砖注讬拽专 拽讬讜诪讛 讘讛讬讜转讜 诪注讜讟专 讘转驻讬诇讬谉 注诇 专讗砖讜. 讜诪砖讜诐 讚诇讗 讛驻住讬拽 讘专讻转 诇讛谞讬讞 砖讘讬专讱 注诇 讛砖诇 讬讚 谞诪讬 讞诇讛 注诇 讛转驻讬诇讬谉 砖诇 专讗砖, 讚讘转驻讬诇讬谉 砖诇 专讗砖 讬砖 讙诐 诪爪讜转 诪注砖讛 讛谞讞讛 讻诪讜 砖讬砖 讘砖诇 讬讚. 讘专诐, 讻砖住讞 讜讛驻住讬拽 讘讬谞转讬讬诐 诪讘专讱 诇讛谞讬讞 讜注诇 诪爪讜转 注诇 讛砖诇 专讗砖, 讚讘专讻转 诇讛谞讬讞 讞诇讛 注诇 拽讬讜诐 讛讛谞讞讛 砖讘讛谞讞转 讛转驻讬诇讬谉 砖诇 专讗砖, 讜讘专讻转 注诇 诪爪讜转 讞诇讛 注诇 拽讬讜诐 诇讘讬砖转 讛砖诇 专讗砖. 讚住"诇 诇专"转 讚讘砖诇 讬讚 讗讬讻讗 专拽 拽讬讜诐 讛谞讞讛 讘诇讘讚, 讜讗讬诇讜 讘砖诇 专讗砖 讬砖 讘' 拽讬讜诪讬诐: 讗) 拽讬讜诐 讛谞讞讛, 讜讘) 拽讬讜诐 诇讘讬砖讛 讚讛讬讬谞讜 砖讛讙讘专讗 诪注讜讟专 讘转驻讬诇讬谉, 讜诇讻谉 讻砖住讞 诪讘专讱 讘' 讘专讻讜转 注诇 讛砖诇 专讗砖, 讚诪拽讬讬诐 砖谞讬 拽讬讜诪讬诐 讘砖诇 专讗砖.
讙.
讜谞专讗讛 诇讛讜住讬祝 注讜讚 讘讘讬讗讜专 砖讬讟转 专"转 (讜注讬讬谉 诇注讬诇 讘砖讬注讜专讬诐 讚祝 诇讝. 转讜住' 讚"讛 讛讬讛 注讜诪讚) 讚转讜住' (讘驻住讞讬诐 讚祝 讝. 讚"讛 讘诇讘注专) 讻转讘讜 讚诇砖讬讟转 专"转 诪讘专讻讬谉 讘专讻转 诇讛讻谞讬住讜 讘讘专讬转讜 砖诇 讗讘专讛诐 讗讘讬谞讜 诇讗讞专 讛诪讬诇讛, 诪砖讜诐 讚讗讬谉 爪专讬讱 诇讘专讱 注讜讘专 诇注砖讬讬转谉 讗诇讗 专拽 讻砖注讜砖讛 讛诪爪讜讛 注爪诪讜 讛讜讗 诪讘专讱, 讜诇讗 讻砖讗讞专 诪讘专讱. 讜讛讜讻讬讞讜 讚讬谉 讝讛 诪诪讛 砖诪讘专讻讬谉 讘专讻转 讛讗讬专讜住讬谉 诇讗讞专 讛讗讬专讜住讬谉. 讜注讬讬谉 讘讟"讝 (讬讜"讚 住讬' 讗' 住"拽 讬"讝) 砖谞拽讟 讚住"诇 诇讛转讜住' 讚讘专讻转 诇讛讻谞讬住讜 讜讘专讻转 讗讬专讜住讬谉 讛讜讬讬谉 讘专讻转 讛砖讘讞, 讜诪砖讜"讛 砖驻讬专 诪讘专讻讬谞谉 诇讗讞专 讛诪讬诇讛 讜讛讗讬专讜住讬谉. 讗诪谞诐 讬砖 诇讛注讬专 注诇 讚讘专讬 讛讟"讝 讚讘砖诇诪讗 讘专讻转 讗讬专讜住讬谉 讬"诇 讚讛讜讬讗 讘专讻转 讛砖讘讞, 讜讻讚讻转讘 讛专讗"砖 (驻"讗 讚讻转讜讘讜转 住讬' 讬"讘) 讚诪谞讜住讞 讛讘专讻讛 诪砖诪注 讚讘专讻转 讛砖讘讞 讛讬讗, 讚讛讬讻谉 诪爪讬谞讜 砖诪讘专讱 注诇 诪讛 砖讗住专 诇谞讜, 讜注讜讚 诇诪讛 诪讝讻讬专 讞讜驻讛 讘讘专讻讛, 讜讛诪爪讜讛 讗讬谞讛 拽讬讚讜砖讬谉 讗诇讗 驻专讬讛 讜专讘讬讛. 讜诪讜讻讞 诪讻诇 讝讛 讚讘专讻转 讗讬专讜住讬谉 讛讜讬讗 讘专讻转 砖讘讞 讜讛讜讚讗讛 诇讛'. 讘专诐 谞讜住讞 讛讘专讻讛 讚诇讛讻谞讬住讜 砖讜讛 诇砖讗专 讘专讻讜转 讛诪爪讜讜转, 讜诪讛讬讻讗 转讬转讬 诇讜诪专 砖讛讬讗 讘专讻转 讛砖讘讞 讜诇讗 讘专讻转 讛诪爪讜讛.
讜谞专讗讛 诇讘讗专 讗转 讚讘专讬 讛转讜住' 讘讗讜驻谉 讗讞专, 讚讬砖 诇讜诪专 砖诇讚注转 专"转 讬砖 讘' 讚讬谞讬诐 讘讘专讻转 讛诪爪讜讜转: 讗) 讘专讻讛 砖谞转拽谞讛 注诇 诪注砖讛 讛诪爪讜讛 讚讞诇 讘讛 讚讬谉 砖诪讘专讱 讛讘专讻讛 注讜讘专 诇注砖讬讬转谉, 讘) 讘专讻转 讛诪爪讜讛 砖谞转拽谞讛 注诇 讛讞诇讜转 砖讞诇讛 诪讻讞 诪注砖讛 讛诪爪讜讛, 讜讘专讻讛 讻讝讜 砖驻讬专 诪讘专讱 讗讜转讛 讗祝 诇讗讞专 注砖讬讬转 讛诪爪讜讛. 讜谞专讗讛 讚专"转 住"诇 砖讘专讻转 诇讛讻谞讬住讜 讛讬讗 讘专讻转 讛诪爪讜讛 讚讞诇讛 注诇 讞诇讜转 讛砖诐 砖诇 讘谉 讘专讬转 砖讞诇 讘谞讬诪讜诇. 讜讻讜讜谞转 专"转 诇讛讜讻讬讞 诪讘专讻转 讗讬专讜住讬谉 讛讬讗 讚讗驻讬诇讜 讗讬 谞讬诪讗 讚讘专讻转 讛诪爪讜讛 讛讬讗, 讬"诇 讚讛讘专讻讛 谞转拽谞讛 注诇 讛讞诇讜转 砖诐 讗砖转 讗讬砖 砖讞诇讛 注"讬 诪注砖讛 讛拽讬讚讜砖讬谉, 讜注"讻 诪讝讻讬专讬诐 讘讛 讗讬住讜专 注专讬讜转, 讜诪砖讜诐 讛讻讬 讬讻讜诇 讗讞专 诇讘专讱, 讜诪讘专讻讬谉 讗讜转讛 讗祝 诇讗讞专 讛讗讬专讜住讬谉. 讜讛讜讗 讛讚讬谉 诇讙讘讬 讘专讻转 诇讛讻谞讬住讜 讘讘专讬转讜 砖诇 讗讘专讛诐 讗讘讬谞讜 讚讞诇讛 注诇 讞诇讜转 讛砖诐 讘谉 讘专讬转 讚讞诇 讘讙讘专讗 讛谞讬诪讜诇. 讜诇驻讬"讝 讬"诇 讚讗祝 讘专讻转 讛砖讞讬讟讛 讛讬讗 讘专讻转 讛诪爪讜讛 砖谞转拽谞讛 注诇 讞诇讜转 讛砖讞讬讟讛 讚讞诇讛 讘讘讛诪讛, 讚讛专讬 讗讬谉 拽讬讜诐 诪爪讜讛 诇砖讞讜讟 讗诇讗 砖讗住讜专 诇讗讻讜诇 讘砖专 诪讘诇讬 诇砖讞讜讟, 讜诪住转讘专 砖讗讬谉 讛讘专讻讛 注诇 诪注砖讛 讛砖讞讬讟讛 讗诇讗 注诇 讛讞诇讜转 砖讘讗讛 诪讻讞 讛砖讞讬讟讛, 讜诇讻谉 讗祝 讗讞专 讬讻讜诇 诇讘专讱6.
讜诇驻讬 讝讛 讬"诇 讘住讘专转 专"转 讚住"诇 讚诪讘专讻讬谉 砖转讬 讘专讻讜转 讘讛谞讞转 转驻讬诇讬谉, 讚讘转驻讬诇讬谉 讬砖 讘' 拽讬讜诪讬诐: 讬砖 拽讬讜诐 诪注砖讛 讛谞讞讛, 讜注讜讚 讬砖 讞诇讜转 拽讚讜砖讛 砖讞诇讛 讘讙讘专讗 注讬"讝 砖讛讜讗 诪注讜讟专 讘转驻讬诇讬谉, 讜讻讚讞讝讬谞谉 诪讛讗 讚诪讬 砖诇讗 讛谞讬讞 转驻讬诇讬谉 谞拽专讗 拽专拽驻转讗 讚诇讗 诪谞讞 转驻讬诇讬谉. 讜讻谉 诪讛讗 讚讚专砖讬谞谉 (诇注讬诇 讜 讗) 注讛"驻 讜专讗讜 讻诇 注诪讬 讛讗专抓 讻讬 砖诐 讛' 谞拽专讗 注诇讬讱 讜讬专讗讜 诪诪讱 讗诇讜 转驻讬诇讬谉 砖讘专讗砖, 讚诪砖诪注 讚讞诇讛 拽讚讜砖讛 讘讙讘专讗 注"讬 诇讘讬砖转 转驻讬诇讬谉 砖诇 专讗砖. 讜讬"诇 讚诪砖讜诐 讛讻讬 住"诇 诇专"转 讚诪讘专讻讬谉 砖转讬 讘专讻讜转, 讚讘专讻转 诇讛谞讬讞 讛讬讗 注诇 拽讬讜诐 诪注砖讛 讛讛谞讞讛 讜诇讻谉 诪讘专讻讬诐 讗讜转讛 注诇 转驻讬诇讬谉 砖诇 讬讚, 讜讘专讻转 注诇 诪爪讜转 讛讬讗 讘专讻讛 砖谞转拽谞讛 注诇 讞诇讜转 拽讚讜砖转 讛讙讜祝 砖讞诇讛 讘诇讘讬砖转 转驻讬诇讬谉 砖诇 专讗砖. 讜诇驻讬 诪讛 砖谞转讘讗专 讬"诇 讚诇驻讬 专"转 讬讘专讱 讘专讻转 注诇 诪爪讜转 诇讗讞专 讛讛讬讚讜拽 讘讚讜诪讛 诇讘专讻转 诇讛讻谞讬住讜 讜讘专讻转 讗讬专讜住讬谉 砖诪讘专讱 诇讗讞专 讛诪注砖讛.
讘专诐 讬砖 诇讛住转驻拽 诇驻讬 专"转 讛讗诐 讞诇讜转 讛拽讚讜砖讛 讞诇讛 讘讗讚诐 注讬"讝 砖讛讜讗 诇讜讘砖 转驻讬诇讬谉 砖诇 讬讚 讜砖诇 专讗砖, 讜诇驻讬 专"转 诪讘专讱 注诇 诪爪讜转 转驻讬诇讬谉 诇讗讞专 讛讬讚讜拽 讛砖诇 专讗砖 诪砖讜诐 砖讗讝 谞讙诪专 住讚专 讛谞讞转 讛转驻讬诇讬谉, 讜讞诇讛 讛拽讚讜砖讛 讘讙讘专讗 诪砖讜诐 砖诪注讜讟专 诇讙诪专讬 讘转驻讬诇讬谉 讘讬讚讜 讜讘专讗砖讜. 讗讜 讚讬诇诪讗 讚讞诇讜转 拽讚讜砖讛 讘讗讛 注"讬 讛转驻讬诇讬谉 砖诇 专讗砖 讘诇讘讚 讜讻讚讞讝讬谞谉 诪讛讗 讚拽专讬 诇讬讛 "拽专拽驻转讗 讚诇讗 诪谞讞 转驻讬诇讬谉", 讜讻谉 诪砖诪注 诪讚专砖转 讛讙诪' 注诇 讛驻住讜拽 讜专讗讜 讻诇 注诪讬 讛讗专抓 讜讻讜' 讗诇讜 转驻讬诇讬谉 砖讘专讗砖. 讜谞驻拽讗 诪讬谞讛 讗诐 诪谞讬讞 专拽 讛转驻讬诇讬谉 砖诇 专讗砖 讘诇讘讚 讛讗诐 讬讘专讱 注诇 诪爪讜转 转驻讬诇讬谉 讗讜 诇讗, 讚讗讬 诪砖讜诐 砖讞诇讛 拽讚讜砖讛 注"讬 讛谞讞转 转驻讬诇讬谉 砖诇 讬讚 讜砖诇 专讗砖, 讬"诇 讚讛讬讻讗 讚诪谞讬讞 专拽 讗讞讚 诪讛诐 诇讗 讞诇讛 拽讚讜砖讛 讜诇讗 讬讘专讱. 诪砖讗"讻 讗讬 谞讬诪讗 砖讞诇讛 拽讚讜砖讛 讘讙讘专讗 注"讬 诇讘讬砖转 讛砖诇 专讗砖 讘诇讘讚 砖驻讬专 诪讘专讱. 讜诪转讜住' 讘住讜讙讬讬谉 诪砖诪注 拽爪转 讚讛拽讚讜砖讛 讞诇讛 注"讬 讛转驻讬诇讬谉 砖诇 专讗砖 讘诇讘讚 砖讻转讘讜 砖转驻讬诇讬谉 砖诇 专讗砖 讛谉 注讬拽专 讚讬砖 讘讛 讚' 讘转讬诐 讜砖讬"谉, 讚诪砖诪注 讚诪砖讜诐 讻讱 讞诇讛 拽讚讜砖讛 讘讙讘专讗 讜诪砖讜"讛 诪讘专讱 讘专讻转 注诇 诪爪讜转 转驻讬诇讬谉 注诇 讛转驻讬诇讬谉 砖诇 专讗砖.
讚.
讜讛谞讛 讛专诪讘"诐 (住驻专 讛诪爪讜讜转 诪"注 讬"讘 - 讬"讙) 诪谞讛 砖转讬 诪爪讜讜转 谞驻专讚讜转 诇讛谞讬讞 转驻讬诇讬谉 砖诇 讬讚 讜诇讛谞讬讞 转驻讬诇讬谉 砖诇 专讗砖 (讜讻"讻 讘驻"讚 诪讛诇' 转驻讬诇讬谉 讛"讚 注"砖). 讜讘驻专拽 讚' 诪讛诇讻讜转 转驻讬诇讬谉 讛诇讻讛 讜' 驻住拽 讻砖讬讟转 专砖"讬 "讜诇诪讬 砖讘讬专讱 诇讛谞讬讞 转驻讬诇讬谉 讜拽砖专 转驻讬诇讬谉 砖诇 讬讚 讗住讜专 诇讜 诇住驻专 讜讗驻讬诇讜 诇讛砖讬讘 砖诇讜诐 诇专讘讜 注讚 砖讬谞讬讞 转驻讬诇讬谉 砖诇 专讗砖, 讜讗诐 砖讞 讛专讬 讝讜 注讘讬专讛 讜爪专讬讱 诇讘专讱 讘专讻讛 砖谞讬讬讛 注诇 诪爪讜转 转驻讬诇讬谉 讜讗讞专 讻讱 诪谞讬讞 砖诇 专讗砖", 注讻"诇. 讜爪"注 诇砖讬讟转讜 讚讛讜讬讬谉 砖转讬 诪爪讜讜转 谞驻专讚讜转, 讗诪讗讬 诪讘专讱 注诇讬讛谉 讘专讻讛 讗讞转 讚诇讛谞讬讞 转驻讬诇讬谉 讛讬讻讗 砖诇讗 住讞, 讜诪讜讻讞 讚讛专诪讘"诐 住讜讘专 讚诪讘专讻讬谉 讘专讻讛 讗讞转 注诇 诪爪讜讜转 诪讞讜诇拽讜转, 讜讻讚诪讜讻讞 诪讛转讜住驻转讗 (砖讛讜讘讗 讘讘讬讗讜专 讛讙专"讗 讛谞"诇) 砖诪讘专讱 讘专讻讛 讗讞转 注诇 讛驻专砖转 转专讜诪讜转 讜诪注砖专讜转. 讜诇砖讬讟转 讛专诪讘"诐 诇讬讻讗 诇诪讬诪专 讚砖讗谞讬 讛驻专砖转 转专讜诪讜转 讜诪注砖专讜转 诪砖讜诐 讚讻讜诇谉 讛讜讬讬谉 诪注砖讛 诪爪讜讛 讗讞转, 讚讛专讬 讗祝 讘砖转讬 诪爪讜讜转 谞驻专讚讜转 诪讜注讬诇讛 讘专讻讛 讗讞转. 讗诪谞诐 诇驻讬 讝讛 爪"注 诪讚讜注 讻砖住讞 诪讘专讱 注诇 讛砖诇 专讗砖 注诇 诪爪讜转 转驻讬诇讬谉 讚讛讬讛 诇讜 诇讘专讱 砖讜讘 诇讛谞讬讞 转驻讬诇讬谉 注诇 讛砖诇 专讗砖. 讜讬"诇 讚诪注讬拽专 讛讚讬谉 讛讬讛 讬讻讜诇 诇讘专讱 诇讛谞讬讞 注诇 讛砖诇 专讗砖, 讜讛讟注诐 砖诪讘专讱 注诇 诪爪讜转 讛讜讗 诇讛讜专讜转 讚讛转驻讬诇讬谉 砖诇 专讗砖 讛讜讬讗 诪爪讜讛 讘驻谞讬 注爪诪讛.
讛.
讜讛谞讛 讘讙诪专讗 诪谞讞讜转 (诇讜.) 诪讘讜讗专 砖讛住讞 讘讬谉 转驻诇讛 诇转驻诇讛 注讘讬专讛 讛讬讗 讘讬讚讜 讜讞讜讝专 注诇讬讛 诪注专讻讬 讛诪诇讞诪讛. 讜谞专讗讛 讚谞讞诇拽讜 讛专讗砖讜谞讬诐 讘讘讬讗讜专 讛讙诪专讗, 讚专砖"讬 (砖诐 讚"讛 住讞) 驻讬专砖 讜讝"诇 讜诇讗 讘讬专讱 注诇 砖诇 专讗砖 讗诇讗 住诪讱 注诇 讘专讻讛 专讗砖讜谞讛 注讻"诇. 讜诪砖诪注 讚诇砖讬讟转讜 讛注讘讬专讛 讛讬讗 砖讛谞讬讞 转驻讬诇讬谉 砖诇 专讗砖 讘诇讬 讘专讻讛. 讜讘讘讬讗讜专 讚讘专讬讜 谞专讗讛 讚讘专讻讜转 讛诪爪讜讜转 讞诇讬谉 讻诪转讬专 诇注砖讬讬转 讛诪爪讜讛, 讜讻讘专讻转 讛谞讛谞讬谉 讚讞诇讬谉 讻诪转讬专 诇讛谞讗讛. 讜讻谉 诪砖诪注 诪诇砖讜谉 讛专诪讘"诐 (驻"讗 诪讛诇' 讘专讻讜转 讛"讙) "讻砖诐 砖诪讘专讱 注诇 讛讛谞讬讬讛 讻讱 诪讘专讱 注诇 讻诇 诪爪讜讛 讜诪爪讜讛 讜讗讞"讻 讬注砖讛 讗讜转讛", 讜诪砖讜诐 讛讻讬 住"诇 诇专砖"讬 砖讗诐 注砖讛 诪爪讜讛 诪讘诇讬 诇讘专讱 注诇讬讛 注讘专 注讘讬专讛. 讜讘转讜住' (讚"讛 住讞) 讻转讘讜 讚讛讜讬 注讘讬专讛 诪砖讜诐 砖诪讻讬讜谉 讚讬讻讜诇 诇驻讟讜专 注爪诪讜 讘讘专讻讛 讗讞转 讗讬谉 诇讜 诇讚讘专 讻讚讬 砖讬讛讗 讝拽讜拽 诇讘专讻讛 砖谞讬讬讛, 讜诪砖诪注 砖讛注讘讬专讛 讛讬讗 讚谞讞砖讘 讻讘讬专讱 讘专讻讛 砖讗讬谞讛 爪专讬讻讛.
讗诪谞诐 注讬讬谉 讘讘注诇 讛诪讗讜专 (住讜祝 诪住' 专"讛 讚祝 讬讘. - 讬讘 讘 讘讚驻讬 讛专讬"祝) 讜讝"诇 讜诇驻讬 讚注转讬 谞专讗讛 诇讬 诪讛 讟注诐 讗诪专讜 住讞 讘讬谉 转驻诇讛 诇转驻诇讛 注讘讬专讛 讛讬讗 讘讬讚讜 讗注"驻 砖砖转讬 诪爪讜讜转 讛谉, 讻讬讜谉 讚讻转讬讘 讘讛讜 讘转驻讬诇讬谉 砖诇 讬讚 讜砖诇 专讗砖 讜讛讬讜 诇讗讜转 注诇 讬讚讱 讜诇讝讻专讜谉 讘讬谉 注讬谞讬讱 爪专讬讱 讝讻讬专讛 砖转讛讗 转讻祝 转驻诇讛 砖诇 专讗砖 诇转驻诇讛 砖诇 讬讚, 讻讚讬 砖转讛讗 讛讜讬讛 讗讞转 诇砖转讬讛谉. 讜讗诐 讛住讬讞 讚注转讜 讜讛驻诇讬讙 讘讚讘专讬诐 讘讬谞讬讛诐 注讘讬专讛 讛讬讗 讘讬讚讜, 诇驻讬讻讱 讞讜讝专 讜诪讘专讱 讘专讻讛 砖诇 转驻诇讛 砖诇 讬讚 讜诪诪砖诪砖 讘转驻诇讛 砖诇 讬讚 讜诪讞讝拽 讗转 讛拽砖专 讜注讜讚 诪讘专讱 砖谞讬讛 注诇 砖诇 专讗砖, 讜转讜讻祝 砖转讬 诪爪讜讜转 讝讜 诇讝讜, 讜讝讜 讛讬讗 砖讗诪专讜 住讞 诪讘专讱 砖转讬诐 诇讗 住讞 诪讘专讱 讗讞转, 砖讗诐 诇讗 住讞 讘讬谞讬讛谉 诪讘专讱 讘专讻讛 讗讞转 注诇 讝讜 讜讘专讻讛 讗讞转 注诇 讝讜, 讜讗诐 住讞 讘讬谞讬讛谉 诪讘专讱 砖转讬诐 注诇 砖诇 专讗砖, 诇驻讬 砖讞讜讝专 诪讘专讱 讘专讻转 砖诇 讬讚 讜转讜讻祝 诇讛 讘专讻讛 砖注诇 砖诇 专讗砖 讜讛讜"诇 讻诪讘专讱 砖转讬诐 注诇 砖诇 专讗砖 注讻"诇.
讜诪讘讜讗专 诪讚讘专讬 讛讘注诇 讛诪讗讜专 讚住"诇 讚讬砖 拽讬讜诐 诪讬讜讞讚 诇转讻讜祝 讜诇爪专祝 转驻讬诇讬谉 砖诇 讬讚 讜砖诇 专讗砖 讘讬讞讚, 讜诪砖诪注 讚住"诇 讚讝讛 讛讜讬 讚讬谉 诪谉 讛转讜专讛 砖谞诇诪讚 诪讛驻住讜拽 讜讛讬讜 诇讗讜转 注诇 讬讚讱 讜诇讝讻专讜谉 讘讬谉 注讬谞讬讱. 讜诇驻讬 讝讛 讛注讘讬专讛 讻砖住讞 讘讬谞转讬诐 讛讬讗 砖讘讬讟诇 拽讬讜诐 讝讛 诇转讻讜祝 转驻讬诇讬谉 砖诇 讬讚 诇转驻讬诇讬谉 砖诇 专讗砖.
讜讬砖 诇注讬讬谉 讘讘讬讗讜专 砖讬讟转 讛讘注诇 讛诪讗讜专 讚诇驻讜诐 专讬讛讟讗 诪砖诪注 讚住"诇 砖讬砖 讚讬谉 讚讗讜专讬讬转讗 诇转讻讜祝 诪注砖讛 讛谞讞转 转驻讬诇讬谉 砖诇 讬讚 诇讛谞讞转 转驻讬诇讬谉 砖诇 专讗砖, 讜诪砖讜诐 讛讻讬 讻砖住讞 讘讬谞转讬讬诐 爪专讬讱 诇诪砖诪砖 讜诇讛讚拽 讛转驻讬诇讬谉 砖诇 讬讚 讜诇讘专讱 注诇讬讛谉 诇讛谞讬讞 转驻讬诇讬谉 驻注诐 砖谞讬转, 讜讗讞"讻 注诇 诪爪讜转 转驻讬诇讬谉 注诇 砖诇 专讗砖. 讗诪谞诐 讬砖 诇讚讞讜转 讚诪诪讛 砖讻转讘 "爪专讬讱 讝讻讬专讛 砖转讛讗 转讻祝 转驻诇讛 砖诇 专讗砖 讜诇砖诇 讬讚 讻讚讬 砖转讛讗 讛讜讬讛 讗讞转 诇砖转讬讛谉", 诪砖诪注 砖讛拽讬讜诐 讛讜讗 砖讛讜讬讬转谉 讬讞讚 注诇讬讜, 讜讗讬谉 讚讬谉 砖爪专讬讱 诇讛住诪讬讱 诪注砖讛 讛讛谞讞讛 讝讛 诇讝讛. 讗诇讗 讚诇驻讬 讝讛 爪"注 诪讚讜注 爪专讬讱 诇讞讝讜专 诇诪砖诪砖 讜诇讛讚拽 讛砖诇 讬讚, 讜诪讗讬 讗讬讻驻转 诇谉 砖住讞 讘讬谞转讬诐, 讜讛专讬 讘讬专讱 讜讛谞讬讞 讗转 讛砖诇 讬讚 讜讗诐 讬讘专讱 讜讬谞讬讞 讛砖诇 专讗砖 讬拽讬讬诐 讛讜讬讛 讗讞转 诇砖转讬讛谉.
讜谞专讗讛 讚讬砖 讘' 讚讬谞讬诐 讜拽讬讜诪讬诐 讘诪爪讜转 转驻讬诇讬谉 砖诇 讬讚 讜砖诇 专讗砖, 拽讬讜诐 诪注砖讛 讛谞讞讛 讜拽讬讜诐 讛讜讬讬转 讛转驻讬诇讬谉 注诇讬讜 讻诇讜诪专 砖讬讛讗 讛讙讘专讗 诪注讜讟专 讘转驻讬诇讬谉. 讜诇砖讬讟转 讛讘注诇 讛诪讗讜专 讬砖 讚讬谉 诪住讜讬诐 诪谉 讛转讜专讛 诇爪专祝 讛讜讜讬讜转 转驻讬诇讬谉 砖诇 讬讚 讜砖诇 专讗砖 讬讞讚, 讚转专讜讜讬讬讛讜 讬讛讬讜 注诇讬讜 讘讬讞讚. 讗诪谞诐 讛讘注诇 讛诪讗讜专 住讜讘专 讚诇讬讻讗 拽讬讜诐 讛讜讬讬转 砖谞讬 转驻讬诇讬谉 注诇讬讜 讗诇讗 讗诐 讻谉 注砖讛 诪注砖讛 讛诪爪讜讛 讚砖转讬讛谉 讘讬讞讚, 讚诇讗 讞诇 讞诇讜转 砖诐 讛讜讬讬转谉 注诇讬讜 讗诇讗 讗诐 讻谉 住诪讱 讛谞讞转 讛砖诇 讬讚 诇砖诇 专讗砖, 讚诇讬讻讗 拽讬讜诐 诪爪讜讛 讘讬讞讚 讗诇讗 讗诐 讻谉 注砖讛 诪注砖讬 诪爪讜讜转谉 讘讬讞讚. 讜诇讻谉 讻砖住讞 讘讬谞转讬诐 讗注"驻 讚讻砖诇注爪诪讛 注爪诐 讛讛谞讞讛 讛专讗砖讜谞讛 砖诇 讛转驻讬诇讬谉 砖诇 讬讚 谞转拽讬讬诪讛 讘砖诇讬诪讜转讛, 诪讻诇 诪拽讜诐 讞诇 讛驻住拽 讘讬谉 诪注砖讛 讛谞讞转 砖转讬 讛转驻讬诇讬谉 讘讬讞讚, 讜诪诪讬诇讗 诇讬讻讗 讞诇讜转 拽讬讜诐 讛讜讬讬讛 砖诇 砖转讬讛谉 讘讬讞讚, 讗诇讗 讗诐 讻谉 讬讞讝讜专 讜讬拽砖讜专 讗转 讛转驻讬诇讬谉 砖诇 讬讚 讜诪讬讚 讬谞讬讞 谞诪讬 讗转 讛砖诇 专讗砖. 讜诇驻讬 讝讛 讬"诇 讚诇砖讬讟转 讛讘注诇 讛诪讗讜专 讛讬讻讗 砖讗讬谉 诇讜 讗诇讗 转驻讬诇讬谉 砖诇 专讗砖, 诪讘专讱 讘专讻讛 讗讞转 讚注诇 诪爪讜转 转驻讬诇讬谉 注诇 讛砖诇 专讗砖 (讜讻谉 谞拽讟 讛讘"讞 讘住讬诪谉 讻"讛), 讚专拽 讗诐 诪谞讬讞 讗讜 诪诪砖诪砖 讘转驻讬诇讬谉 砖诇 讬讚 诪讘专讱 诇讛谞讬讞 转驻讬诇讬谉.
讜讬砖 诇讛住转驻拽 诇驻讬 诪讛 砖谞转讘讗专 讚住"诇 诇专"转 讚讬砖 讘' 拽讬讜诪讬诐 讘砖诇 专讗砖: 讗) 拽讬讜诐 诪注砖讛 讛谞讞讛 讜讘) 拽讬讜诐 诇讘讬砖讛 砖讬讛讗 诪注讜讟专 讘转驻讬诇讬谉, 讛讬讻讗 讚讗讬转 诇讬讛 专拽 转驻讬诇讬谉 砖诇 专讗砖 讛讗诐 诪讘专讱 砖转讬 讘专讻讜转 注诇 讛砖诇 专讗砖, 讘专讻转 诇讛谞讬讞 注诇 拽讬讜诐 诪注砖讛 讛谞讞讛 讜讘专讻转 注诇 诪爪讜转 注诇 拽讬讜诐 诇讘讬砖讛, 讗讜 讚讬诇诪讗 讚住"诇 诇专"转 讻砖讬讟转 讛讘注诇 讛诪讗讜专 讚讬砖 诪爪讜讛 诪讬讜讞讚转 诇转讻讜祝 讛砖诇 讬讚 诇砖诇 专讗砖, 讜拽讬讜诐 拽砖讬专讛 讘砖诇 专讗砖 转诇讜讬讛 讘拽讬讜诐 拽砖讬专讛 讚砖诇 讬讚, 讜诪诪讬诇讗 讛讬讻讗 讚诇讬讻讗 砖诇 讬讚 讗讬谞讜 诪讘专讱 讗诇讗 讘专讻讛 讗讞转 讚注诇 诪爪讜转 转驻讬诇讬谉 注诇 讛砖诇 专讗砖. 讜讛讘"讞 (住讬' 讻"讛 讚"讛 讜讻讘专 砖诪注转讬) 讻转讘 讚诇砖讬讟转 专"转 讗诐 讗讬谉 诇讜 讗诇讗 砖诇 专讗砖 诪讘专讱 讗讞转 讻讚注转 讛讘注诇 讛诪讗讜专. 讘专诐 诇驻讬 诪讛 砖谞转讘讗专 讬"诇 讚诇驻讬 专"转 讛讬讻讗 讚讗讬谉 诇讜 讗诇讗 砖诇 专讗砖 讬讘专讱 砖转讬 讘专讻讜转 注诇 讛砖诇 专讗砖, 讚讬砖 讘砖诇 专讗砖 讘' 拽讬讜诪讬诐 - 诪注砖讛 讛谞讞讛 讜拽讬讜诐 诇讘讬砖讛, 讜讻谉 诪砖诪注 诪转讜住' 砖诇驻谞讬谞讜 砖讻转讘讜 讚诇驻讬 专"转 讛转驻讬诇讬谉 砖诇 专讗砖 讛谉 注讬拽专 讛转驻讬诇讬谉 讻讬讜谉 砖讬砖 讘讛谉 讚' 讘转讬诐 讜砖讬"谉, 讜诪砖诪注 讚讞诇 拽讬讜诐 诪注砖讛 讛谞讞讛 讜诇讘讬砖讛 讘转驻讬诇讬谉 砖诇 专讗砖 讘诇讘讚.
讜讛谞讛 注讬讬谉 讘诪住' 住讜讟讛 (诪讚:) 讚诇专"讬 讛讙诇讬诇讬 讗驻讬诇讜 诪讬 砖讬砖 注讘讬专讛 讚专讘谞谉 讘讬讚讜 讞讜讝专 诪注讜专讻讬 讛诪诇讞诪讛, 讜诪讜拽诪讬谞谉 诇讛 讻砖住讞 讘讬谉 转驻诇讛 诇转驻诇讛, 讜讘砖诇诪讗 诇砖讬讟转 专砖"讬 砖讛注讘讬专讛 讛讬讗 诪砖讜诐 砖注讘专 注诇 讗讬住讜专 砖诇 注砖讬讬转 诪爪讜讛 讘诇讬 讘专讻讛 讜讻谉 诇转讜住' 讚讛讜讬讗 讘专讻讛 砖讗讬谞讛 爪专讬讻讛 谞讬讞讗 讚讛讜讬 注讘讬专讛 诪讚专讘谞谉. 讗诪谞诐 诇驻讬 砖讬讟转 讛讘注诇 讛诪讗讜专 讚讘讬讟诇 拽讬讜诐 讚讗讜专讬讬转讗 讚"讜讛讬讜 诇讗讜转 注诇 讬讚讱 讜诇讝讻专讜谉 讘讬谉 注讬谞讬讱", 砖讬讛讗 讛讜讬讛 讗讞转 诇砖转讬讛谉, 爪"注 讘讚讘专讬 专"讬 讛讙诇讬诇讬 讚讛砖讞 讘讬谉 转驻诇讛 诇转驻诇讛 讞讜讝专 诪注讜专讻讬 讛诪诇讞诪讛 诪讞诪转 注讘讬专讛 讚专讘谞谉. 讜讬砖 诇讜诪专 讚诇砖讬讟转 讛讘注诇 讛诪讗讜专 讻砖住讞 讘讬谉 转驻诇讛 诇转驻诇讛 讘讬讟诇 拽讬讜诐 注砖讛 讚讗讜专讬讬转讗, 讜讬砖 诇讚拽讚拽 讚讘讙诪' 讗诪专讬谞谉 砖诪讬 砖讬砖 注讘讬专讛 讘讬讚讜 讞讜讝专 诪注讜专讻讬 讛诪诇讞诪讛, 讜谞专讗讛 讚专拽 讗诐 注讘专 注诇 讗讬住讜专 讞讜讝专 诪注讜专讻讬 讛诪诇讞诪讛 讜讗讬诇讜 讛诪讘讟诇 注砖讛 讗讬谞讜 讞讜讝专 诪注讜专讻讬 讛诪诇讞诪讛. 讜诇驻讬 讝讛 讬"诇 讚讗祝 诇讘注诇 讛诪讗讜专 讛讟注诐 砖讞讜讝专 诇专"讬 讛讙诇讬诇讬 讛讜讗 诪砖讜诐 讚拽注讘专 注诇 注讘讬专讛 讚专讘谞谉 砖注砖讛 诪爪讜讛 诪讘诇讬 诇讘专讱 (讻砖讬讟转 专砖"讬) 讗讜 诪砖讜诐 砖注讘专 注诇 讗讬住讜专 讘专讻讛 砖讗讬谞讛 爪专讬讻讛 (讻讚注转 讛转讜住').
注"讻 注谞讬谉 讘专讻讜转 诪爪讜转 转驻讬诇讬谉
4 讘驻砖讟讜转 诪砖诪注 讚讛专诪讘"谉 讞讜诇拽 注诇 讛专诪讘"诐 讜讗讬谞讜 诪讞讬讬讘 转驻诇讛 讘讻诇 讬讜诐 讜讬讜诐. 讗讱 讝讛 谞讻讜谉 砖驻注诪讬诐 专讘讜转 讛讗讚诐 谞诪爪讗 讘爪专讛 讜诇专诪讘"谉 讞讬讬讘 诇讛转驻诇诇 注诇讬讛. 讗讱 爪"注 诪讛讜 讙讚专 注转 爪专讛 讛诪讞讬讬讘转 转驻诇讛 诪讛"转 讗诇讬讘讗 讚讛专诪讘"谉. 讜驻注诐 讗诪专 专讘讬谞讜 讝爪"诇 讚讛专诪讘"诐 诪讞讬讬讘 转驻诇讛 诪讛"转 讘讻诇 讬讜诐 讚住讜讘专 砖讻诇 爪专讻讬 讛讗讚诐 讗驻讬诇讜 讛讬讜诐 讬讜诪讬讬诐 谞讞砖讘讬诐 讻注转 爪专讛, 讜诪砖讜"讛 住"诇 砖讞诇 讞讬讜讘 诪讚讗讜专讬讬转讗 诇讛转驻诇诇 讘讻诇 讬讜诐. 诪砖讗"讻 诇专诪讘"谉 讛诪爪讜讛 讞诇讛 专拽 讘注转 爪专转 讛爪讬讘讜专 讚讻转讘 讛专诪讘"谉 讘住讛"诪 诪"注 讛' "讜砖谞转驻诇诇 讗诇讬讜 讘注转 讛爪专讜转 讜讻讜' 讻注谞讬谉 砖讻转讜讘 讜讻讬 转讘讗讜 诪诇讞诪讛 讘讗专爪讻诐 注诇 讛爪专 讛爪讜专专 讗转讻诐 讜讛专注讜转诐 讘讞爪讜爪专讜转 讜谞讝讻专转诐 诇驻谞讬 讛' 讗诇讜拽讬讻诐 讜讛讬讗 诪爪讜讛 注诇 讻诇 爪专讛 讜爪专讛 砖转讘讗 注诇 讛爪讬讘讜专 诇爪注讜拽 诇驻谞讬讜 讘转驻诇讛 讜讘转专讜注讛". 讜讚诇讗 讻诪砖"谞 讻讗谉 讘砖讬注讜专讬诐 讗诇讬讘讗 讚讛专诪讘"谉 讚讛爪专讜转 讛讬讜诐 讬讜诪讬诐 砖诇 讗讚诐 驻专讟讬 诪讞讬讬讘讜转 诪爪讜转 转驻诇讛 诪讚讗讜专讬讬转讗, 讜爪"注.

